Президент Шавкат Мирзиёевнинг Ўзбекистон Республикаси мустақиллигининг йигирма тўққиз йиллигига бағишланган тантанали маросимдаги нутқи\nАссалому алайкум, қадрли ва муҳтарам ватандошлар!\nАввало, сиз азизларни, кўпмиллатли бутун халқимизни Ўзбекистон Республикаси давлат мустақиллигининг йигирма тўққиз йиллик байрами билан чин қалбимдан табриклайман.\nАйни пайтда ушбу тантанали маросимни жойлардаги студияларда, шунингдек, уйларида “ойнаи жаҳон” орқали томоша қилаётган, менинг табрик сўзларимни эшитиб турган мўътабар отахон ва онахонларимизга, мунис опа-сингилларимизга, азиз ёшларимизга, барча-барча юртдошларимга ўзимнинг юксак эҳтиромимни билдираман.\nҲаммангизга маълум, пандемия туфайли бу йил Мустақиллик байрамини ҳар доимгидек катта тантана ва сайиллар билан нишонлай олмаяпмиз.\nХалқимизнинг саломатлигини ўйлаб, байрам тадбирларини ихчам шаклда, онлайн режимида ўтказмоқдамиз. Лекин, ҳар йилгидек, машҳур санъаткорларимиз ушбу қутлуғ санага атаб катта-катта концертлар, бадиий дастурлар тайёрлашган ва улар телевидение орқали халқимизга тақдим этилади.\nҲеч шубҳасиз, барчамиз учун энг улуғ ва муқаддас бўлган бу байрам шукуҳи оилаларимиз даврасида, қалбларимизда, юракларимизда давом этади.\nБашарият тарихи шундан далолат берадики, ҳар бир халқ фақат эркин ва озод бўлган тақдирдагина, ўз ҳаёти ва келажагини мустақил барпо этиш ҳуқуқига эга бўлади. “Ҳақ берилмас, ҳақ олинур!” деб миллат озодлиги йўлида жонини фидо қилган улуғ аждодларимизнинг буюк мақсади ҳам шу эди.\nХалқимизнинг беқиёс жасорати ва матонати билан Биринчи Президентимиз муҳтарам Ислом Абдуғаниевич Каримов бошчилигида қўлга киритилган давлат мустақиллиги ана шу асрий орзумизни амалда таъминлаган оламшумул воқеадир.\nБиз қандай таҳликали ва суронли даврларни бошимиздан кечирмайлик, қандай ютуқ ва натижаларга эришган бўлмайлик, мустақиллик ғояси, истиқлол руҳи бизга доимо тоғдек таянч бўлмоқда.\nБугун чексиз ифтихор билан айта оламизки, донишманд халқимизнинг узоқни кўра олиши, бирдамлиги ва фидойи меҳнати билан барча синовлардан муносиб ўтиб келмоқдамиз.\nШу нуқтаи назардан, бизнинг инсоний қадр-қимматимизни, ғурур ва шаънимизни, дину диёнатимизни, миллий давлатчилигимизни тиклаб берган Мустақиллик куни Ватанимизнинг шонли тарихида ҳамиша энг ёрқин саҳифа бўлиб қолади.\nБугун жаҳон миқёсида юртимиз ҳақида сўз кетганда “Янги Ўзбекистон” ибораси тилга олинмоқда. Бу кейинги йилларда тараққиётнинг мутлақо янги босқичига қадам қўйганимиз, эришаётган залворли ютуқларимизнинг эътирофидир.\nХалқимизнинг улуғвор қудрати жўш урган ҳозирги замонда Ўзбекистонда янги бир уйғониш – Учинчи Ренессанс даврига пойдевор яратилмоқда, десак, айни ҳақиқат бўлади. Чунки бугунги Ўзбекистон – кечаги Ўзбекистон эмас. Бугунги халқимиз ҳам кечаги халқ эмас.\nИстиқлол йилларида босиб ўтган шонли йўлимизга назар ташлаб, эртанги кунимизга, ўз куч ва имкониятларимизга бўлган ишончимиз янада ортмоқда. Мамлакатимизни ривожлантиришнинг Ҳаракатлар стратегиясига мувофиқ барча соҳа ва тармоқларда амалга ошираётган ислоҳотларимиз бу борада ҳал қилувчи омил бўлмоқда.\n“Миллий тикланишдан – миллий юксалиш сари” деган даъваткор ғоя ҳаётимизга тобора чуқур кириб бормоқда. Биз айни шу асосда халқимиз ҳаётини тубдан яхшилаш, инсон ҳуқуқ ва эркинликлари, қонун устуворлиги ва ижтимоий адолатни таъминлаш, инновацион тараққиёт борасида муҳим қадамларни қўймоқдамиз.\nКенг жамоатчилик, эл-юртимиз барча ижобий ўзгаришларнинг ташаббускори ва бунёдкорига айланмоқда. Мамлакатимиз фуқаролари қаерда бўлмасин, давлат ҳимоясида эканини, қонун ва адолат кучини ҳис этиб яшамоқда.\nБугун бир ҳақиқатни қатъий ишонч билан айтиш мумкин: дунёда турли хавф-хатарлар, манфаатлар тўқнашуви кучайиб бораётган ҳозирги таҳликали вазиятда Ўзбекистонда шаклланган янги тизим ўзини тўла оқламоқда.\nСизларга маълумки, шу йил бошида 2020 йил учун улкан режа ва мақсадларни белгилаб олган эдик. Бироқ жаҳон миқёсида юзага келган коронавирус пандемияси ва иқтисодий инқироз, Бухоро ва Сирдарё вилоятларида рўй берган табиий ва техноген офатлар барчамизнинг иродамизни жиддий синовдан ўтказди. Тош келса кемириб, сув келса симириб тобланган халқимиз бу оғир кунлардан ҳам ўзининг сабр-матонати, меҳр-оқибати ва меҳнаткашлиги билан янада кучли бўлиб ўтмоқда.\nҲозирги мураккаб вазиятда биз учун ғоят муҳим иккита вазифани самарали ҳал этиш – энг долзарб заруратга айланмоқда. Яъни, биз аҳолимизнинг соғлиғи ва ҳаётини асраш, шу билан бирга, иқтисодиётимизни тиклаш, одамларга ишлаб даромад топиши учун шароит яратиб бериш муаммосини бир пайтнинг ўзида ҳал этмоқдамиз.\nПандемия даврида халқимиз том маънода қудратли кучга айланди. Буни “Саховат ва кўмак” умумхалқ ҳаракати яна бир бор яққол намоён этди. Бу эзгу ташаббус ишбилармон ва тадбиркорларни, фидойи ёшларимизни, барча-барча ватандошларимизни олижаноб мақсад йўлида бирлаштирди.\nҲазрат Алишер Навоийнинг:\nДаврон элининг жисмида жон бўлғил,\nҲам жонларига мояи дармон бўлғил, –\nдеган сўзлари бугун янада теран маъно билан янграмоқда.\nЧиндан ҳам, ҳозирги давр ҳар биримизни саховат ва ҳиммат кўрсатиб, хайрли ишларимиз билан эл-юрт дардига дармон бўлишга ундамоқда.\nАйни вақтда коронавирус мамлакатимиз тиббиёт тизими учун ҳам жиддий синов, ҳам улкан тажриба мактаби бўлди.\nБу балога қарши курашиш бўйича сўнгги олти ой давомида мисли кўрилмаган ишларни амалга оширдик. Жумладан, кўплаб янги шифохоналар ва карантин зоналари ишга туширилди. Катта миқдорда қўшимча тиббиёт ускуналари ва тез ёрдам машиналари харид қилинди. Энг илғор хорижий амалиёт ва ўзимизда тўпланган тажриба асосида даволаш усуллари такомиллаштириб борилмоқда. Коронавирусга қарши курашда туну кун метин ирода билан фаолият юритаётган тиббиёт ходимларининг фидокорона меҳнатини муносиб қадрлаш доимий эътиборимизда турибди. Бундай чора-тадбирларимиз натижасида минглаб беморлар шифо топиб, оиласи бағрига қайтмоқда.\nЧет давлатларга меҳнат қилиш ва ўқишга кетиб, пандемия туфайли қийналиб қолган юртдошларимизни ўз уйларига қайтариш, тегишли ёрдам кўрсатиш бўйича амалга оширган катта ишларимиз давом эттирилмоқда.\nҲеч ким ҳеч қачон унутмаслиги керак: қанчалик қийин бўлмасин, қанча маблағ ва имконият талаб этилмасин, Ўзбекистоннинг биронта фуқароси ўз ҳолига ташлаб қўйилмайди.\nБарчангизга яхши маълум, дунёда икки соҳа вакиллари ўз касбига садоқат борасида қасамёд қабул қилади: булар – Ватан ҳимоячилари бўлган ҳарбийлар ва инсон саломатлигига масъул шифокорлар. Бунинг бежиз эмаслигини бугун ҳаётнинг ўзи тасдиқламоқда. Муқаддас қасамёдига содиқ бўлган шифокорларимиз ҳозирги мураккаб вазиятда, керак бўлса, азиз жонларини фидо қилиб, қаҳрамонларча меҳнат қилмоқдалар.\nХалқимиз, давлатимиз сизларнинг матонат ва жасоратингизни ҳеч қачон унутмайди.\nБиз нечоғлик ҳаракат қилмайлик, афсуски, бу хавфли касаллик бир қанча ватандошларимизнинг умрига зомин бўлди. Бу оғир йўқотишлар юракларимизни ларзага солди. Негаки, бу инсонларнинг ҳар бири бизнинг жигарларимиз эди.\nШу ўринда яқинларидан жудо бўлган юртдошларимизга чуқур ҳамдардлик билдириб, уларга Яратгандан сабр-тоқат ва бардош тилайман.\nХалқимизда “Оққан дарё – оқаверади” деган ҳикматли гап бор. Буни бугунги мураккаб вазиятда амалга ошираётган улкан ишларимиз исботлаб турибди.\nЖаҳон банки, Халқаро валюта жамғармаси каби нуфузли молия ташкилотлари дунёдаги саноқли мамлакатлар қаторида Ўзбекистонда иқтисодиётнинг пасайишига йўл қўйилмаганини таъкидламоқда ва кейинги йилларда сезиларли ўсиш кутилаётганини прогноз қилмоқда. Бу албатта ўз вақтида кўрган тезкор чораларимизнинг самарасидир.\nКарантин чекловларига қарамасдан, саноат ва қишлоқ хўжалигини ривожлантириш, замонавий ишлаб чиқариш қувватларини барпо этиш бўйича бошлаган кенг кўламли ишларимизни изчил давом эттирмоқдамиз.\nАҳолимизнинг асосий қисми ўзининг даромад манбалари ва турмуш даражасини сақлаб қолишига эришдик. Карантин талаблари жорий этилиши натижасида 72 минг 500 та саноат корхонасидан 16 минг 700 таси ўз фаолиятини вақтинча тўхтатган эди. Бу борада қилган тизимли ишларимиз ҳисобидан 16 минг 600 та корхонада ишлаб чиқариш жараёни тикланди.\nМамлакатимиз корхоналари маҳсулотларини жаҳон бозорларига олиб чиқиш бўйича белгиланган режалар ҳам бажарилмоқда. Йил бошидан буён 9 миллиард долларлик маҳсулотни экспорт қилишга эришганимиз ҳам буни тасдиқлаб турибди.\nШу ўринда бир рақамга эътиборингизни қаратмоқчиман. Бу йил республикамизда биргина саноат соҳасида умумий қиймати 11 миллиард доллар бўлган лойиҳалар ишга туширилади.\nАна шундай йирик лойиҳалар қаторида янги Тошкент металлургия заводини алоҳида қайд этиш зарур. Германия ва Италиянинг замонавий технологиялари ўрнатилган ушбу корхона экологик жиҳатдан энг тоза ва хавфсиз бўлиб, йилига 500 минг тонна металл прокати ишлаб чиқаради.\n“Навоийазот” корхонасида йилига 500 минг тонна азот кислотаси ва 100 минг тонна поливинилхлорид ишлаб чиқарадиган заводлар фойдаланишга топширилди. Йил охирига қадар бу ерда йилига 660 минг тонна аммиак ва 577 минг тонна карбамид ишлаб чиқарадиган заводлар ҳам фаолият бошлайди. Янгитдан барпо этилаётган “Ўзбекистон ЖТЛ” заводида “Шўртангазкимё” комплексининг метан гази асосида йилига 1,5 миллион тонна синтетик ёқилғи олиш йўлга қўйилмоқда.\nОлмалиқ кон-металлургия комбинатида рангли ва қимматбаҳо металлар тайёрлашни уч баробар кўпайтиришга доир, шунингдек, нефть, кимё, электротехника, қурилиш материаллари саноати, фармацевтика, тўқимачилик, чарм-пойабзал ва бошқа тармоқлар бўйича ҳам йирик лойиҳалар амалга оширилмоқда.\nИқтисодий соҳадаги ана шундай кенг кўламли ислоҳотлар туфайли халқаро валюта захираларимизнинг ҳажми қарийб 5,5 миллиард долларга ошиб, жами 34 миллиард АҚШ долларини ташкил этмоқда. Бу, ҳеч шубҳасиз, катта ютуғимиздир.\nИқтисодиётимизда барқарор ўсиш суръатларини таъминлашда қишлоқ хўжалиги алоҳида роль ўйнамоқда. Соҳани модернизация қилиш мақсадида халқаро молия ташкилотларининг маблағлари ҳисобидан қиймати 1 миллиард 200 миллион долларлик лойиҳалар амалга оширилмоқда. Жумладан, ҳар бир ҳудудда замонавий агрохизмат марказларини ташкил этиш учун Жаҳон банкининг 500 миллион долларлик маблағи жалб этилди.\nБиз кейинги йилларда қишлоқ хўжалигини ривожлантиришга биринчи марта шундай улкан молиявий ресурсларни йўналтирмоқдамиз.\nМиришкор деҳқон ва фермерларимиз бу йилги мураккаб шароитда фидокорона меҳнат қилиб, ғалладан олти ярим миллион тоннага яқин ҳосил етиштирдилар. Чорвачилик, паррандачилик, боғдорчилик, сабзавот ва полиз экинлари етиштириш бўйича ҳам салмоқли натижаларга эришилмоқда.\nИмкониятдан фойдаланиб, ризқ-рўзимиз бунёдкори бўлган деҳқон ва фермерларимизга, ернинг ҳақиқий эгасига айланаётган кластер хўжаликлари ходимларига, барча дала меҳнаткашларига самимий миннатдорчилик билдиришга рухсат бергайсиз.\nХусусий тадбиркорлик ва кичик бизнес соҳасини ривожлантиришга алоҳида аҳамият қаратилмоқда. Пандемия даврида тадбиркорларни қўллаб-қувватлаш ҳамда улар ўз фаолиятини давом эттириши учун бизнес субъектларига турли имтиёз ва енгилликлар берилгани сизларга яхши маълум.\nБу йил “Ҳар бир оила – тадбиркор” дастурини амалга ошириш учун 4 триллион сўмдан зиёд маблағ йўналтирилади.\nИшончим комил, ана шундай тизимли ишларимиз орқали йил якунига қадар ишлаб чиқариш қувватларининг узлуксиз фаолиятини ва иқтисодиётимиз барқарорлигини албатта таъминлаймиз.\nУлкан қурилиш майдонига айланган мамлакатимизда кўплаб янги-янги корхона ва турар-жойлар, йўл ва кўприклар, инфратузилма объектлари, илм-фан, таълим, соғлиқни сақлаш, маданият ва спорт масканлари барпо этилмоқда. Ҳозирги вақтда биргина ижтимоий соҳанинг ўзида 2 минг 400 га яқин объектда қурилиш ишлари жадал олиб борилмоқда.\nПойтахтимиздаги куни кеча фойдаланишга топширилган янги ер ости ва ер усти метро линиялари, Ғалаба боғи, Адиблар хиёбони сингари муҳташам мажмуалар, барча ҳудудларимизда қад кўтараётган замонавий бино ва иншоотлар халқимизнинг улкан бунёдкорлик салоҳиятидан ёрқин далолатдир.\nМаълумки, миллий мустақиллигимизнинг бош мақсади юртимиздаги ҳар бир инсоннинг иззат-ҳурмати ва қадр-қимматини жойига қўйишдан иборатдир.\nБиз ана шу эзгу ишни давом эттириб, ижтимоий адолат тамойили асосида аҳолининг ёрдамга муҳтож қатламларини қўллаб-қувватлаш, камбағалликни камайтиришни давлат сиёсати даражасига кўтардик. Жумладан, ижтимоий нафақа билан таъминланадиган аҳоли сони қарийб 1,5 баробар оширилди. Йил якунига қадар уларнинг сони ҳозирги 774 мингдан 1 миллион 200 минг нафарга етказилади. Ушбу тоифани қўллаб-қувватлаш ва иқтисодиётимизни тиклаш учун давлат бюджетидан ўн икки ярим триллион сўм маблағ ажратилди.\nКейинги пайтда уйма-уй юриб ўрганиш орқали аҳолини ижтимоий ҳимоя қилиш, эҳтиёжманд оилаларни аниқлашнинг ўзига хос янги тизими шакллантирилди. Шу асосда, умумий ҳисобда, моддий ёрдам кўрсатиш учун 417 миллиард сўм маблағ ажратилди. Шунингдек, сентябрь ойида моддий ёрдам ва кўмакка муҳтож, боқувчисини йўқотган оилаларнинг фарзандларини ва ногиронлиги бўлган болаларни қишки кийим-бош тўпламлари, мактаб формаси ва ўқув қуроллари билан таъминлаш мақсадида 426 миллиард сўмга яқин моддий ёрдам кўрсатилади.\nЎзбекистон тарихида ижтимоий соҳа бўйича бундай кенг кўламли ишлар илгари ҳеч қачон бўлмаган.\nБугунги қутлуғ айёмда Ватанимиз келажаги бўлган ёшларимизнинг камоли йўлида қилаётган ишларимизни эсга олишимиз табиийдир.\nСўнгги тўрт йилда мамлакатимизда 43 та янги олий таълим муассасаси ташкил этилиб, уларнинг сони 121 тага етди. Бу йил олий ўқув юртларига кириш учун бир ярим миллионга яқин ёшларимиз ҳужжат топширди. Бу рақам ўтган йилга нисбатан 40 фоиз кўп демакдир.\nУшбу кўрсаткичлар, аввало, фарзандларимиз ва уларнинг ота-оналари қалбидаги эртанги кунимизга, келажакка бўлган катта орзу-умид ва ишончдан дарак беради.\nАна шу ўғил-қизларимиз яқинда кириш имтиҳонларини топширади. Келинглар, бўлғуси синовларда ҳамма фарзандларимизга омад ва зафарлар тилайлик!\nЁш авлод тарбиясида ҳал қилувчи ўрин тутадиган боғчалар ва мактаблар тизимида ҳам улкан ўзгаришлар амалга оширилмоқда. Президент мактаблари, ихтисослашган ва ижод мактаблари барпо этиш, “Замонавий мактаб” дастурини жорий этиш борасидаги ишларимиз ҳам узлуксиз давом эттирилмоқда.\nЮртимизда Ёшлар ишлари агентлиги, Ёшлар масалалари бўйича идоралараро кенгаш ташкил этилди. Олий Мажлис палаталари ҳузурида Ёшлар парламентлари, Инновацион ривожланиш вазирлиги қошида Ёшлар академияси тузилди. Ҳудудларда “Лойиҳалар фабрикаси” иш бошлади.\n“Ёшлар – келажагимиз” давлат дастури доирасида иқтидорли ва ташаббускор ўғил-қизларимизнинг 8 мингдан зиёд бизнес лойиҳаларига қарийб 1,7 триллион сўм миқдорида имтиёзли кредитлар ажратилди.\nФарзандларимизнинг истеъдод ва қобилияти, эзгу интилишларини тўлиқ рўёбга чиқариш, ижтимоий фаоллигини ошириш, ҳаётда муносиб ўрин эгаллашлари учун барча имкониятларни яратиб бериш бундан буён ҳам бош мақсадимиз бўлиб қолади.\nОила, оналик ва болаликни ҳимоя қилиш, хотин-қизларнинг ҳуқуқ ва манфаатлари, аёлларнинг меҳнат ва турмуш шароитини яхшилаш, гендер тенгликни таъминлаш борасидаги ишларимиз ҳам изчил давом эттирилмоқда.\nХабарингиз бор, кам таъминланган оилаларда камол топаётган қизларимизнинг билим олиш имкониятини кенгайтириш учун бу йил янги тизим жорий этдик. Унга мувофиқ, ушбу ўқув йилида олий таълим даргоҳларининг кундузги бўлимларига бундай қизларимиз учун давлат гранти асосида 940 та қўшимча ўрин ажратилди.\nҲозирги пайтда дунё миқёсида рақобат қандай кескин тус олиб бораётганини ҳаммамиз кўриб турибмиз. Бу шиддатли рақобатга фақат замонавий илм-фан ва инновация ютуқларини кенг жорий этиш орқали муносиб жавоб бера оламиз. Шунинг учун ҳам ушбу стратегик вазифа бизнинг фаолиятимизда устувор йўналишга айланмоқда.\nСўнгги йилларда Ўзбекистон олимлари фундаментал фан ва унинг натижаларини амалиётга татбиқ этиш борасида бир қатор ютуқларни қўлга киритмоқдалар. Хусусан, математика, физика, кимё, биология, астрономия, фармацевтика, геология, сейсмология ва бошқа соҳаларда жиддий амалий натижаларга эришилмоқда. Математика, кимё, биология фанларини ривожлантириш ва уларни ўқитиш борасидаги ишларимиз янги босқичга кўтарилмоқда.\nЎйлайманки, Муҳаммад ал-Хоразмий номидаги халқаро мукофотни таъсис этганимиз математика соҳасида ёш иқтидор эгаларини рағбатлантиришда яна бир муҳим омил бўлади.\nМаълумки, ҳар қандай мустақил давлат мустаҳкам маънавий пойдеворга эга бўлгандагина юксак тараққиётга эриша олади.\nШу мақсадда биз “Узлуксиз маънавий тарбия концепцияси” доирасида умумтаълим мактабларида биринчи марта “Тарбия” фанини жорий этмоқдамиз.\nМиллий давлатчилигимиз ва ўзлигимиз тимсоли бўлган она тилимизни ривожлантириш бу борада энг муҳим йўналиш бўлиб қолади. Худо хоҳласа, бу йил 21 октябрь – Ўзбек тили байрами кунини бутун мамлакатимиз миқёсида кенг нишонлаймиз.\nКейинги пайтда қабул қилинган фармон ва қарорлар асосида маданиятимиз ва санъатимиз ривожи янги босқичга кўтарилмоқда.\nМамлакатимизда диний-маърифий соҳалар ривожига ҳам алоҳида эътибор қаратилмоқда.\nЎзбекистондаги Ислом цивилизацияси маркази қурилиши жадал давом эттирилмоқда. Ушбу бетакрор мажмуа халқимизнинг асрлар давомида жаҳон цивилизациясига қўшган улкан ҳиссасини намоён этади. Яқинда Имом Мотуридий илмий-тадқиқот марказини ташкил этиш борасида бошлаган саъй-ҳаракатларимиз ҳам мана шу хайрли ишларнинг узвий давомидир.\nМамлакатимизда инсон ҳуқуқ ва эркинликларини таъминлаш бўйича ҳам катта ишлар амалга оширилмоқда.\nБирлашган Миллатлар Ташкилотининг Инсон ҳуқуқлари кенгаши сессиясида Суд-ҳуқуқ тизимида Ўзбекистон эришаётган амалий натижаларнинг эътироф этилгани бу борадаги фаолиятимизга берилган холис баҳодир.\nЮртимизда биринчи марта “Инсон ҳуқуқлари бўйича Ўзбекистон Республикасининг Миллий стратегияси” қабул қилинди.\nШу йил август ойида ёшлар ҳуқуқларини ҳимоя қилишнинг долзарб масалаларига бағишлаб Самарқанд веб-форуми ўтказилди. У нафақат мамлакатимиз, балки жаҳон ёшлари ҳаётини яхшилаш учун глобал ҳамкорликни кучайтиришга қаратилгани билан муҳим аҳамият касб этади.\nЮртимизда суд-ҳуқуқ тизимини такомиллаштириш, жиноятга оид қонунчиликни либераллаштириш, тўғри йўлдан адашган инсонларни соғлом ҳаётга қайтариш юзасидан ҳам тарихий қадамлар ташланди.\nСўнгги пайтда жазони ўтаётган шахсларга нисбатан афв институти кенг қўлланаётгани халқимизга хос бағрикенглик ва инсонпарварликнинг амалий ифодасидир. Ана шу ишларимизнинг мантиқий давоми сифатида Мустақиллик байрами арафасида яна бир Фармонга имзо чекдим. Унга кўра, қилмишига чин дилдан пушаймон бўлиб, қатъий тузалиш йўлига ўтган 73 нафар шахс жазони ўташ муассасаларидан озод қилиниб, ўз оиласи бағрига қайтарилди. Шунингдек, 40 нафар фуқаронинг жазо муддатлари қисқартирилди.\nИнсон ҳуқуқларининг энг муҳим шарти бўлган шахснинг фуқаролигини тиклаш бўйича ҳам салмоқли қадамлар қўйилди. Кўп йиллар давомида юртимизда яшаб келаётган бўлса-да, фуқаролик ололмай юрган, бу юксак мақомни узоқ вақт интиқиб кутган 50 мингдан зиёд кишига Ўзбекистон Республикаси фуқаролиги берилди.\nТараққиёт кушандаси бўлмиш иллат – коррупцияга қарши мамлакатимизда кенг кўламда кураш олиб борилмоқда. Шу борада янги тузилма – Коррупцияга қарши курашиш агентлигини ташкил этганимиз бу масаланинг долзарблиги ва доимий эътиборимизда бўлишидан далолат беради.\nЖамиятимиз ҳаётининг барча жабҳаларини эркинлаштириш, сўз ва матбуот эркинлиги, очиқлик ва ошкоралик тамойилларини чуқур қарор топдириш, давлат ҳокимияти идоралари фаолияти устидан самарали жамоатчилик назоратини ўрнатиш бўйича бошлаган ишларимиз ортга қайтмас тус олганини яна бир бор таъкидламоқчиман.\nБарчангиз хабардорсиз, ҳозирги мураккаб шароитга қарамасдан, биз зиммамизга олган барча халқаро мажбуриятлар ва келишувларни тўлиқ бажариб келмоқдамиз. Хорижий шерикларимиз билан ўзаро манфаатли ҳамкорликни фаол ривожлантирмоқдамиз.\nФурсатдан фойдаланиб, коронавирусга қарши курашда бизга амалий кўмак берган Бирлашган Миллатлар Ташкилоти, Жаҳон соғлиқни сақлаш ташкилотига, шунингдек, Хитой, Россия, АҚШ, Туркия, Жанубий Корея, Бирлашган Араб Амирликлари, Германия, Япония ва бошқа ҳамкор давлатларга халқимиз номидан самимий ташаккур изҳор этаман.\nХалқаро валюта жамғармаси, Жаҳон банки, Осиё тараққиёт банки, Ислом тараққиёт банки, Европа тикланиш ва тараққиёт банки, Осиё инфратузилма инвестициялар банки ва бошқа ташкилотларга қўшма дастур ва лойиҳаларни қўллаб-қувватлаш ҳамда пандемия оқибатларини юмшатиш борасида кўрсатган ёрдамлари учун миннатдорлик билдираман.\nАйни вақтда бизни Мустақиллик байрами билан қутлаётган барча узоқ-яқин давлатларнинг халқларига, чет эллик дўстларимиз ва ҳамкорларимизга тинчлик-омонлик, фаровонлик ва равнақ тилайман.\nБугунги оғир вазият ҳар биримиздан ўз фаолиятимиз ва масъулиятимизни янада кучайтиришни талаб этмоқда.\nХалқимизда “Кўз – қўрқоқ, қўл – ботир”, деган чуқур маъноли ибора бор. Бугунги шароитда бизнинг кўзимиз ҳам, қўлимиз ҳам, юрагимиз ҳам ботир бўлиши керак. Белимизни маҳкам боғлаб, пок ният билан меҳнат қилсак, шубҳасиз, кўзлаган марраларимизга эришамиз.\nМаълумки, бугунги байрам арафасида турли соҳа ва тармоқларда фидокорона меҳнат қилаётган юртдошларимизнинг катта бир гуруҳи давлатимизнинг фахрий унвон, орден ва медаллари билан тақдирланди. Уларнинг барчасини қизғин табриклаб, ижтимоий фаолиятлари ва шахсий ҳаётларида янги-янги муваффақиятлар тилайман.\nБугунги имкониятдан фойдаланиб, ўз инсоний бурчи ва фуқаролик масъулиятини чуқур англаб, истиқлолимизни мустаҳкамлаш учун фидокорона меҳнат қилаётган ишчи ва хизматчиларга, қурувчи ва тадбиркорларга, фермер ва деҳқонларга, навқирон ёшларимизга яна бир бор самимий раҳмат айтаман.\nЭл-юрт манфаати йўлида ўзини аямасдан хизмат қилаётган ҳурматли депутатлар ва сенаторларимизга, ҳокимият идоралари ходимлари ва маҳалла фаолларига, ҳарбий либос кийган ўғлонларимизга, илмий ва ижодкор зиёлиларга, муҳтарам нуронийларимизга, кенг жамоатчилик ва оммавий ахборот воситалари вакилларига чин қалбимдан ташаккур изҳор этаман.\nМен турли синов ва курашларда тобланган, иймон-иродаси мустаҳкам халқимизнинг ақл-заковати ва азму шижоатига ишонаман.\nМана шундай буюк инсоний фазилатлар соҳиби бўлган, айниқса, бугунги синовли кунларда ўзининг матонати ва ҳамжиҳатлиги билан чинакам жасорат кўрсатаётган қаҳрамон халқимизга фарзандлик меҳри ва садоқати билан бош эгиб таъзим қиламан.\nСизларни Ўзбекистон Республикаси давлат мустақиллигининг йигирма тўққиз йиллик байрами билан яна бир бор чин дилдан табриклайман.\nБарчангизга сиҳат-саломатлик, оилавий бахт ва омад ёр бўлсин!\nФарзандлар, набиралар камолини кўриб юриш ҳаммамизга насиб этсин!\nГўзал ва бетакрор юртимиз ҳамиша тинч ва фаровон бўлсин!\nМеҳнаткаш ва олижаноб, бағрикенг халқимиз доимо соғ-омон бўлсин!\nЯратганнинг ўзи барчамизни паноҳида асрасин!


Магистратура мутахассислиги 1- курс талабаларининг Бахорги семестр натижалари бўйича ХИСОБОТ – Kamoliddin Behzod nomidagi Milliy rassomlik va dizayn instituti\nМагистратура мутахассислиги 1- курс талабаларининг Бахорги семестр натижалари бўйича ХИСОБОТ\n2017-2018 ўқув йили ўқув жараёни жадвалига мувофиқ равишда 29.06-05.07.2018 йилга қадар умумметодологик ва мутахассислик фанларидан Якуний Назорат – Аттестация хафталиги ўтказилди ва натижалар қуйидагича қайд этилди.\n1-курс магистр талабаларни ўзлаштириш кўрсаткичига кўра, 6 нафар (16.6%) магистр талаба 5 (аъло), 16 нафар (44.4%) магистр талаба 4 (яхши) ва 9 нафар (25%) магистр талабани 3 (ўрта) –рейтинг кўрсаткичлари билан якунлади. Шундан, 5 нафар (13.8%) талаба мутахассислик фанларидан “қониқарсиз” рейтинг кўрсаткичлари билан якунладилар.\nМагистратура бўлимининг 2018-2019 ўқув йили КУЗГИ семестр натижалари бўйича ХИСОБОТИ\n2018-2019 ўқув йилида 1-2-курс 13 та магистратура мутахассислиги бўйича жами 80 нафар магистрлар таҳсил олди. Шундан 1-курс магистрлари 47 нафарни, 2-курс магистрлар 33 нафарни ташкил этди. Жорий ўқув йили 1-курс магистрлар учун ўқув жараёни жадвалига мувофиқ 25.01-07.02.2019 йилга қадар, 2-курс магистрлар учун эса 08.02-15.02.2019 йилга қадар Аттестация хафталиги ўтказилди. 1-курс магистрлар фанлардан бахолаш мезонлари бўйича, 2-курс магистрлар барча фанлардан рейтинг бахолаш мезонлари асосида баҳоланди. Мутахассислик фанлари бўйича Якуний кўрик назоратларни институтнинг 11.01.2019 йилдаги № 05-PU-сонли буйруқ бўйича тасдиқланган таркиб, Илмий тадқиқот иши ва Илмий педагогик фаолиятни 05.02.2019 йилдаги № 20-PU-сонли буйруқ бўйича тасдиқланган таркиб, Кузги семестр умумметодологик ва мутахассислик фанлари, илмий тадқиқот иши ва илмий педагогик иши бўйича ўзлаштириш кўрсаткичлари бўйича якуний натижалар қуйидагича:\n1-курс жами 47 нафар магистр, шундан:\n4-нафар (8.5 %)- “аъло” ўзлаштириш кўрсаткичи;\n15-нафар (31.9 %)- “яхши” ўзлаштириш кўрсаткичи;\n15-нафар (31.9 %)- “ўрта” ўзлаштириш кўрсаткичи;\n13-нафари (27.6 %)- “қониқарсиз” ўзлаштириш кўрсаткичи;\n2-курс жами 33 нафар магистр, шундан:\n5-нафар (15.1 %)- “аъло” ўзлаштириш кўрсаткичи;\n9-нафар (27.2 %)- “яхши” ўзлаштириш кўрсаткичи;\n13-нафар (39.3 %)- “ўрта” ўзлаштириш кўрсаткичи;\n6-нафари (18.1 %)- “қониқарсиз” ўзлаштириш кўрсаткичи билан якунладилар.\nСеместр бўйича 80 нафар магистрнинг:\n9-нафар (11.2 %)- “аъло” ўзлаштириш кўрсаткичи;\n24-нафар (30 %)- “яхши” ўзлаштириш кўрсаткичи;\n28-нафар (35 %)- “ўрта” ўзлаштириш кўрсаткичи;\n19-нафари (23.7 %)- “қониқарсиз” ўзлаштириш кўрсаткичи билан якунладилар.\nЖорий ўқув йилида бир нафар Махобатли рангтасвир магистратура мутахассислиги магистри Қаршиев Бегзод Эшмамат ўғли Адлия Вазирлиги томонидан 2018 йил 26 сентябрда рўйхатдан ўтган 3069-сонли “Олий таълим муассасаларида талабалар билимини назорат қилиш ва баҳолаш тизими тўғрисида”ги Низомнинг 3-боби, 25-бандига мувофиқ курсдан қолдирилди.\nКузги семестр бўйича сифат кўрсаткичлари қониқарсиз бўлган магистратура мутахассисликлари:\n1. 1-курс Тасвирий ва амалий безак санъати магистратура мутахассислиги, гуруҳнинг ўзлаштириши 0 %, (гурухдаги барча (3 нафар) магистрлар фанлар бўйича академ қарзор);\n2. 1-курс Рангтасвир (махобатли рангтасвир) магистратура мутахассислиги, гуруҳнинг ўзлаштириши 25%;\n3. 1-курс Хайкалтарошлик (махобатли) магистратура мутахассислиги, гуруҳнинг ўзлаштириши 0% (гурухдаги (3 нафар) барча магистрлар фанлар бўйича академ қарзор);\n4. 2-курс Тасвирий ва амалий безак санъати магистратура мутахассислиги, гуруҳнинг ўзлаштириши 33.3 %ни ташкил қилган.\n2018-2019 ўқув йили кузги семестрида ўқув режада кўрсатилган умумтаълим ва ихтисослик фанларини ўз вақтида ўзлаштирмаган, магистратура бўлимининг давлат гранти ва тўлов-шартнома асосида тахсил олувчи академ қарздор магистрантлар рўйхати


Залолат сари етаклаётган “Умид” « Ўзбекистон Халқ Ҳаракати\nЗалолат сари етаклаётган “Умид”\n15 December 2016 - 22:07\nШу кунларда Ўзбекистонда бўлаётган воқеалар ва “ўзгариш”лардан ўзгача завқланиб, катта “Умид” билдираётганлар ва хайриҳохлар талайгина.\nБулар орасида юрт ичида ва ташқарисида туриб, “Мирзиёевчилик”га даъват қилиб, уни хоҳ очиқчасига хоҳ гап орасида эслаб ўтаётганлар бор алабатта.\nБунда энг ачинарлиси халқ, келажак авлод бўлиб қолмоқда. Чунки 25 йил давомида доимий пропаганда ва шахсга сиғиниш тизими остида улғайганлар энди фақатгина шу ҳилдаги тизимни улуғлаб яшамайди деб ким айта олади?\nЎзидан кейинги авлодни ҳам шу тизим “қули”га айлантирмайди деб ким кафолат бера олади.\nАлбатта, бунда ташқаридан зиёли кўрингани билан, амалда лаганбардорлигу, хайрихоҳликдан бошқа иш қила олмайдиган “зиёли”ларнинг, умрини шахсга сиғинишга бағишлаган шоирларнинг, хизматлари анча катта.\nБулар қаторига чет давлатларда ўзларини “мухолифат” деб эълон қилгану, амалда туҳмат ва халқ орасида иғвогарчиликдан нарига ўта олмайдиган, бир вақтлар Каримов ҳукуматига ҳам астойдил хизмат қилганлар аъзоларини ҳам унутмаслигимиз лозим.\nЮқорида айтиб ўтганимдек, ҳозирда улар тарафидан олиб борилаётган пропаганда жуда асоратли из қолдириши аниқ.\nЯъни, бунда ҳозирги ва келажак ёшларининг, сиёсий саводхонлигини, маърифатини, танқидий фикрлай олиш қобилиятини, тенглик ва энг асосийси ҳуррият тушунчасини батамом яксон қилиши аниқ.\nЧунки ҳали ҳам ёшлар учун уларга дастак бўла оладиган, ўргатадиган, ўрнак бўла оладиган Устоз ва ҳақиқий зиёлилар бор, шунинг учун ҳам ҳақиқатни англаган, тоталитаристик ҳукуматнинг асл қиёфасини ва ишлаш тизимини тушунган, халқга ҳам шуни кўрсатишни истаганлари бор.\nЛекин вақт ўтиши билан, теран фикрли, сиёсий принципларини аниқ қилиб олган, ўз мақсад йўлида шаҳдам қадам босишга аҳд қилган, ҳуррият йўлида ҳар қандай қийинчилик ва тўсиқларга бардош бера оладиган зиёли ёшларга талаб ортиб боради.\nАгар биз амалда кўз ўнгимизда қурилаётган ва Каримов давридан “меърос” бўлиб қолган пропаганда билан кескин курашмас эканмиз биз, ватаннинг келажак зиёли қатлами қай ҳолатда бўлишини тасаввур қила олмаймиз.\nЗеро, “Умид” қилиб, қарсак чалаётган ичида ҳақиқатдан ҳам хақиқатдан ҳабари бўлмаган, чорак асирлик пропаганда остида “зомби”га айланиб қолганлар ҳам кўп.\nАммо ҳамма нарсани тушуниб туриб, лаганбардорлик қилаётган зиёлилар-у, “мухолифатчи”лар, бир нарсани англаб етиши лозимки, уларнинг хозирда қилаётган, шахсий манфаатлари йўлидаги ҳаракатлари, эртага ўзларига ва ўша қора кўз халқ учун тўқмоқ бўлиб қайтиб келиши аниқ.\nБуни Каримов пайтида унинг номини улуғлаб, унинг учун достонлар битган зиёлиларни вақти келиб қувғин қилгани мисол бўла олади.\nБунда яна ўша халқ онги янада заҳарлангани қолади.\nХалқ ўзи севган, улуғлаган зиёлини тўғри йўлга бошлашига албатта ишонади.\nҲозирда Мирзиёев ўз бошқарув тизимини ҳокимиятга олиб келяпти, бу йўлда у аввал виртуал қабулхона ниқобида, ўзига кераксиз амалдорларни ишдан олган бўлса, энди очиқчасига ўз “элитасини” сайлаб чиқяпти.\nБу “элита” машҳур порахўрлар, ўғрилар ва мунофиқлардан иборат десак муболаға бўлмайди.\nШу ўринда ўша мансабларда олдин ўтирган инсонлар бундай “ҳислатлардан” йироқ бўлмаган инсонлар бўлсада, улар Каримов учун содиқ хизматчилар бўлишган, улар ҳам халқга анча жабр кўрсатишган.\nБу гаплардан мақсад, Мирзиёев бир томонда ўз тарафдорларини мансаб курсиларига ўтқазар экан, биз ватанимиз ҳурриятини Каримов давридан кўра чуқурроқ зиндонга ташлаяпмиз.\nЗеро, Мирзиёев учун ҳурриятнинг ҳар қандай кўринишини бўғиш Каримов тизимиздан меърос бўб қолди, уни бундан кейин тобора сиқиб бормаслигига ҳеч ким кафолат бўла олмайди.\nХулоса ўрнида, халқимиз “Умид” қилаётган келжакда, Россия тизгинида бўлган, бир неча бойлар қўлида қолган, сиёсий томондан тобора сиқувга олинган жамият бўлмаслигига кафолат бера оладиган инсон йўқ.\nШунинг учун халқимизга ҳозирдан дастак бўлмасак, курашга қаттиқроқ киришмасак, мухолифат Лидери айтганларидек “Энди бироз ёмон бўлайлик”.\nЗеро, шундагина келажакда нафақат залолат билан, балки ўзимидан чиқган катта сонли манқурт ва мунофиқлар билан ҳам кураш олиб боришимизга тўғри келади.\nБу йўлда барча ёшлар бирлашиши ва биргаликда ҳаракат қилишимиз керак. Шундагина биз халқимизга бир ўрнак бўла олишимиз ва ўзимиздан кейинги авлодни сиёсий “қуллик”дан сақлаб қолишимиз мумикин бўлади.\nАввалги мақолада айтганимдек, ҳурриятни мақсад қилган ҳар бир ёш, бу мақсадни теран англаши, ўзи учун, ҳуррият учун кураш яккаликда эмас балки елкадошликда, билмаганларимизни ўрганган ҳолда, Лидер бошчилигида олиб боришимиз керак бўлади.


Ломбард фаолиятини лицензиялаш тартиби тўғрисидаги низомга ўзгартиришлар киритилди.\nNorma’нинг ёзишича, энди иқтисодий олий маълумотдан ва банк-молия соҳасида 2 йилдан кам бўлмаган иш тажрибасидан ташқари, бенуқсон ишчанлик обрўсига ҳам эга бўлиш лозим. Тузатишларда назарда тутилган ягона мезон - судланганлик ҳолати бўлмаслиги керак.\nаввал иқтисодиёт соҳасидаги (ЖКнинг 164 – 192-11-м.) ёки бошқарув тартибига қарши (ЖКнинг 205 – 229-4-м.) жиноят учун судланган, бироқ судланганлик тугалланган ёки олиб ташланган бўлса. Судланганликни тугаллаш ёки олиб ташлаш тартиби Жиноят кодексининг 78-80-моддаларида баён этилган;\nАввал жиноий жавобгарликка тортилганлиги, шу жумладан судланганлик тугалланганлиги ва олиб ташланганлиги ҳақидаги маълумотлар судланганлиги тўғрисидаги маълумотномада кўрсатилади.


Kutubxona - Oʻlmas Umarbekov. Qizimga maktublar / Kiril\nSiz shu sahifadasiz: Oʻlmas Umarbekov. Qizimga maktublar / Kiril\nМуаллифЎлмас Умарбеков Асар номиҚизимга Мактублар\nТилЎзб Нашриёт1994 Ҳажм65KBБезатишUzgen (admin@kutubxona.com) Қўшилган15/05/2010 Манба[ziyouz.com ziyouz.com...]\nМангу дунё бўсағасида\nБу дунёга келганларнинг, албатта, кетмоғи бор. Кимдир бир кун олдин, кимдир бир кун кейин... Кетади-ю, қайтмайди. Мангу дунё абадий уни ўз қучоғига олади.\n— Касалингиз биз хавотир олганчалик илдиз отмаган экан. Нафас атрофидан бошқа ҳамма аъзоларингиз соғ. Касал нафас йўлларига ўтмаган. Бир-икки кун ичида консилиум қиламиз. Радиологлар, бош хирург, директор билан маслаҳатлашамиз. Менимча, сизни аввал даволашимиз, кейин оператсия қилиб, касалликни олиб ташлашимиз керак.\nҚийналиб гапирсам ҳам Зуҳра мени англади, шу заҳоти, худди мен каби у ҳам ўзгариб кетди. Ёзнинг бошларидан бери биринчи марта унинг овозида севинч оҳанглари пайдо бўлганини сездим. Телефонни ёриб юборгудай бўлиб, ҳозир етиб бораман, деди. Бошим осмонда эди. Худога шукур. Демак, бир қанча вақт томоғимни радиатсия нурлари билан даволашади. Тошкентда ўн марта нурланганимда шу ишлар бирмунча камайган эди. Касалим тарихида ёзилган. Ким билади, балки бу ерда шуни эътиборга олишдимикан? Консилиумда ҳам шундай қарорга келишса, ўзимни бахтли ҳисоблардим. Тахминан бир ой, бир ярим ойдан сўнг уйга қайтишим мумкин. Қизим, сени кўраман, укаларим, дўст-биродарларимни кўраман. Умида, сени жуда соғиндим. Деярли ҳар кеча қўнғироқдек овозингни эшитгандек бўламан. Кўз олдимда ўзинг пайдо бўлиб, кўзларинг ёниб: «Ада! Келдим!» - дейсан-да, ёнимга келиб, юзимдан ўпгандек бўласан. Кўп эмас, атиги икки ҳафтадан бери Москвада бўлсам ҳам, ҳар куни сенинг ўқишдан қайтаётган пайтинг, ўз калитинг билан дарвоза-эшикни шарақлатиб очишинг, шахдам қадамлар билан тақ-туқ, тақ-туқ қилиб айвонга кўтарилишинг кўз олдимдан ўтади. «Ада! Мен келдим!..» Қизим, жоним, сени яна кўрадиган бўлдим. Орзум эсон-омон уйга қайтмоқ эди, ниятимга етадиганга ўхшайман. Худо хоҳласа, марҳамат қилса, бир ой, бир ярим ойлардан сўнг тузалиб қайтаман...\nМосквага жўнаётган кунимиз Умида билан хайрлашувим кўз олдим¬дан кетмайди. Эрта туриб кийинаётганимда у олдимга келди. Бўйнимдан қучоқлаб юзини юзимга қўйди. Сезиб турибман, мактабга боргиси йўқ. Икки-уч кундан бери у литсейга ўтган эди, ўқишдан қолиши керак эмас. Шунинг учун қаттиқ бағримга босдим, ўқишдан қолишига, самолётгача мени укам, синглим билан бирга кузатиб қўйишига зарурат йўқ. Кейин у ҳам эзилади, мен ҳам. Оддийгина хайрлашган маъқул.\n— Ҳеч нарса. Тузалиб қайтсангиз бўлди, ада, - деди.\n* * *Ўзбекистоним, севикли юртим! Не-не жафолар сенинг бошингга, фарзандларинг бошига тушмади?! Шаҳарларинг, қишлоқларинг душманлар оёғи остида неча бор топталди, ёнди, фарзандларинг қирилди, қул қилиб сотилди. Сен барибир қад кўтардинг, кул бўлган шаҳар, қишлоқларинг қайтадан бунёд бўлди, ҳуснига ҳусн қўшилди. Элимиз, еримиз донғини жаҳонга таратган йигит-қизларинг сени кафтларига кўтардилар. Кимни айтай? Боболаримиз Темур, Улуғбек, Бобур Мирзоларними? Момоларимиз Зебуннисо, Нодира, Увайсийларними? Аҳмад Яссавий, Беруний, Хоразмийларними? Чўлпон, Боту, Авлоний, Қодирийларними? Усмон Носир, Ойбек, Ғафур Ғуломларними? Сен яна яшнаб кетасан, сени бўстонга айлантираётган халқинг ҳеч кам бўлмайди. Сен давр сурадиган замон келди. Шу замонни, мустақил ҳаёт заминини кўраётганларга мен чин юракдан зафар, омад тилайман. Насиб этса оз бўлса ҳам уларга қўлимдан келганича ёрдам бераман.\nШуларни ўйлаб кетиб, унинг болалигида берган бир саволи эсимга тушди. Ада, бувам, бувимлар ҳақида, ўзингизнинг болалигингиз, опамлар ҳақида гапириб беринг, ҳеч нарса билмайман, деб сўраган эди у. Ўшанда хўп, деб кулиб қўя қолган эдим. Шунчалик уйда кам бўлардим, ўтмишни эслашга вақт бормиди у пайтлари? Мана энди назаримда шундай вақт келди. Албатта, қизимни ёнимга ўтқазиб, гапириб бериш имкониятидан ҳеч хаёлга келмаган касаллик оқибатида маҳрумман — овозим йўқ. Даволанишдан бўш вақтларим фақат ёзишим мумкин. Аммо кимёвий дори, нурланиш бошни айлантириб, кўнгилни ағдарар экан, лоҳас қилиб, анчагина бўшаштириб қўяр экан. Ўзимга келган дақиқаларда, даволаниш бўлмаган кунлари ўтмишдан эсимга тушганларни, майли, ёзай. Шу мендан қизимга эсдалик бўлсин. Бобоси, бувисининг ҳаётлари билан, опаси ва менинг ёшлигим билан оз бўлса ҳам танишсин. Бафуржа ёзишга кўзим етмаяпти. Сезишимча, вақтим кам, кейин узоқ йилларни қайта эслашга шароит йўқ. Аммо қўлимдан келганича уриниб кўраман. Аммо ёзганларимни ҳозир жўнатаман. Тузалиб кетсам, ўзим олиб бориб қўлига бераман. Тузалмасам... опаси — Зуҳра олиб кетади...\nЗулфия аммам Бобобек амакимдан кичик. Ҳаким амаким ва дадамлардан катта эди. У киши ҳам худди ака-укалари сингари баланд бўйли, қирра бурун, бақувват, полвонсифат аёл эди. Кўзлари ҳам бўй-бастига яраша йирик эди. Биз болалар ножўя иш қилиб қўйсак, у бир олайиб қараса, тирақайлаб ҳар чеккага қочиб кетардик. Аммам бир қарашда дағал, қўпол кўринсалар ҳам, диллари бўш, салга кўзлари намланадиган, аммо тез ўзларини тутиб оладиган аёл эдилар. Катта ва кенжа ўғиллари билан қўш ҳовлили уч ҳовли уйда турардилар. Ўртанча ўғиллари Миробид ака ўқитувчи, ҳозирги «Пахтакор» стадиони тушган Эгарчи маҳаллада яшарди. Миробод бозорда қаричилик сабабли сабзавот сотиб кун ўтказадиган Яккасарой маҳалласининг обрўли кексаларидан, қариндошимиз Тўлаганбек амакимнинг қизларига уйланган эди. Дадам қариндошлари Эгарчи, Ўқчи ва Миробод маҳаллаларида, ойимнинг авлодлари эса Тезиков бозорининг орқаси Яккасаройга туташ Дамариқ, Қушбеги, Қумариқ маҳаллаларида узоқ-узоқ даврлардан бери ҳовли-жой қилиб келишарди.\nДадамни ҳам қулоқ қилиб юборишларига оз қолган экан. Амакиларимни, шу жумладан, дадамнинг ҳам Новкатда ерлари бўлган. Дадам ўз ерларида иморат қурмоқчи бўлибдилар. Томини ёпишаётганда кимдир ҳукумат қарори чиққан газетани кўтариб келиб қолибди. Дадам ўқиб қарасалар, қарор ошиқча ер, ошиқча иморатларни тортиб олиш ҳақида экан. Шундай томдан тушибдилар-у, усталарга жавоб бериб юборибдилар. Қоронғи тушганда аравани қўшиб, бор юкни ортиб, устига бизни ўтқазибдилар-да, Тошкентга йўл олибдилар. Эртасига ёлғиз ўзлари қишлоқ советига бориб, иморатни ҳам, ерни ҳам ҳукуматга топшириш ҳақида ариза бериб келибдилар.\nДадам ухламоқчи бўлиб ётганларича оламдан ўтган эдилар... Эртасига жума куни Минорга, ўзимизнинг хилхонага қўйиб келдик.\nИккита катта ҳовли атрофи иморатлар — синфлардан иборат мактабимизнинг ярмини Украина, Белоруссиядан кўчиб келганлар эгаллашди. Ўқиш икки сменада ўтадиган бўлди. Пастки синфларни аввал биринчи сменада қолдиришди. Аммо бир соат олдинга кўчиришди. Биринчи, иккинчи синф болаларининг кўпи ўқишга кечикадиган бўлиб қолди. Шундан кейин юқори синфларни биринчи сменага кўчиришди. Биз ўшанда роса қувондик. Эрта туриширниз зарурлигини, бозор-ўчарга cМқиширниз, жуда бўлмаганда нон, пахта ёғига навбат олиб қўйишимизни эсимиздан чиқарган эдик.\n— Булар ерда ётишга ўрганмаган. Кейин учалови ҳам зиёли одамлар экан. Хотини ўқитувчи, ўзи, қизи доктор экан, - дедилар бизни ўзларича овутган бўлиб дадам.\nУйимиз рўпарасидаги ҳарбий казармани мен ана шу урушнинг тугашига муносиб ҳисса қўшган катта бир карвонсаройга ўхшатаман. Шу ердан халқ белини тугиб, душман қаршисига отланди, ўлим билан юзма-юз кcлди. Ватан, дўсллик, биродарлик қасамига ўзини сафарбар қилди. Даҳшатли уруш ўзбек халқининг бир сўзли халқ эканини, мард, дўстларига содиқ эканини, сабр-тоқатли, заҳматкаш халқ эканини кўрсатди. Шу билан бирга бу уруш қанча одамларнинг ёстиғини қуритди.\nEнди-энди тушуняпман, у киши оталари Дўсимбой бувамизни жуда яхши кўрганлар. Чунки атрофларида қачон болалар тўпланмасин, биз, болалар эса, кўпчилик эдик, улар кўпинча оталари ҳақида, у кишининг от миниши, улоқ тушиши, болаларни яхши кўргани ҳақида гапирардилар.\n— Э, болам, тинчлик қаёқда? — дедилар ойим китобдан бошларини кўтармай. - Ер юткур Зайнаб Кумушни заҳарлаб қўйди!..\n«Ўткан кунлар» - улуғ китоб. Фақат ўзбек адабиётининг эмас, бутун мусулмон халқлари маданиятининг фахри.\nНазаримда Москвада мени даволай бошлаганларидан бери, анчагина дилим тинчиб, қўлимга қалам оладиган ҳолатга келганимдан бери сенга атаб ёзмоқчи бўлганларим ниҳоясига етиб қолди. Ҳозирча кифоя. Худо хоҳласа, уйга қайтсам, эсимга тушган воқеаларни ёзиб берарман. Хатларимнинг сўнгида устоз Абдулла Қаҳҳорга ўхшаб, сенга, қизим, берадиган иккита маслаҳатим бор. Биринчиси:\n"http://www.kutubxona.com/wiki/index.php?title=Oʻlmas_Umarbekov._Qizimga_maktublar_/_Kiril&oldid=13669" dan olindi


Болалар кардиоревматология ва нефрология бўлими | 1-клиника Ташкентской медицинской академии\nБолалар кардиоревматология ва нефрология бўлими 14-бинонинг 4-қаватида жойлашган. Бўлим 30 та ўринга мўлжалланган бўлиб, улардан 15 ўрин кардиоревмотология ва 15 ўрин нефрология ўринларидир. Бўлимда 1 ёшдан 18 ёшгача болалар даволанадилар. Бўлимда беморларни ётиб даволанишлари учун шароитлар яратиб берилган. Ҳамма палаталар замонавий жихозлар билан таъминланган.\nБўлимда 2 та шифокорлар: 1 та олий тоифали шифокор нефролог ва 1 та шифокор кардиоревматолог, фаолият юритади. 10 та тиббий ҳамширалардан: 3 таси олий тоифали, 1таси биринчи тоифали ҳамшира. Бўлим ҳодимларини иш вақтлари 8:30 дан 14:30 гача.\nБўлимга беморлар болалар маслаҳат поликлиникаси ва қабул бўлими орқали ётқизилади. Зарурат бўлган пайтларда замонавий қўшимча текширишлар ва тор мутахассислар (невропатолог, окулист, лор, аллерголог) кўриклари ташкил қилинади.\nБолалар кардиоревматология ва нефрология бўлими 1978-йилда Ўзбекистон Республикасида хизмат кўрсатган фан арбоби, тиббиёт фанлари доктори, профессор Мирзамухамедов М. А. бошчилигида ташкил этилган бўлиб, ҳозирги кунга қадар бемор болаларга тиббий хизмат кўрсатилиб келинмоқда.\nМ.А.Мирзамухамедовнинг илмий фаолияти давомида 35 та мақола, 5 та услубий қўлланма нашр қилиниб 4 та номзодлик ва 2 та докторлик диссертациялари ёқланди. Унинг бой илмий фаолияти Варшава (1986) ва Торонто (1989) даги халқаро симпозиумда, Харьков, Новосибирск, Калуга (1989-1990) шахарларидаги конференцияларда халқаро тиббиёт муассасаларида катта қизиқиш уйғотган эди.\nБўлимда фаолият юритган профессорлар Даминов М.А, Исраилов А.Р бир неча йиллар давомида болалар нефрологиясини ривожлантириш мақсадида кўплаб илмий-изланишлар, клиник тадқиқотлар олиб борганлар. Бўлимда раҳбарлик қилган ходимлар: тфд, профессор Исроилов А.Р., Табибова М.Л., Мирходжаева И.И., Хамидова З.В.\n2001 йилдан ҳозирги кунга қадар Ғиёсова У.Т. Болалар кардиоревматология ва нефрология бўлим мудири вазифасида фаолият олиб бормоқда.\nБўлимда беморларни даволаш Ўзбекистон Республикаси Соғлиқни Сақлаш вазирлиги томонидан тасдиқланган стандартлар асосида олиб борилади.\nЮракнинг туғма ва орттирилган нуқсонлари\nЎткир ва сурункали пиелонефритлар\nЎткир ва сурункали гломерулонефритлар\nСийдик йўллари инфекциялари\nДаволаш ишларида кафедра ходимлари: профессор Каримжонов И.А., профессор Рахмонова Л.К., доц.Сулаймонов, доц. Абусагатова Ш.Ш., фаол иштирок этиб келадилар. Бўлимда ҳафтада бир марта профессор кўриги ташкил қилинган.\nБеморларни даволашда замонавий текширув ва даволашнинг янги усулларидан фойдаланиш йўлга қўйилган. Оғир тизимли касалликларда патогенетик даво мақсадида пентоглобинни қўллаш натижасида ижобий натижалар олинмоқда. Беморларда касалликни клиник ремиссия даври узайди, касалликни активлик даври пасайди.\nБўлимда қуйидаги текширувлар олиб борилади:\nҚон ва пешоб умумий таҳлили\nЗимницкий ва Реберг синамалари\nҚон биокимёвий таҳлили\nTORCH инфекциясини аниқлаш\nLE- ҳужайрани аниқлаш\nСиновиал суюқликни текшириш\nҚонда электролитларни аниқлаш\nГепатит HVC ва HbsAg аниқлаш.\nКўп йиллик тажрибага эга бўлган бўлим шифокорлари мунтазам равишда Республикада бўлиб ўтадиган илмий-амалий конференция, съезд ва конгрессларда қатнашиб келмоқда. 2014 йил ноябр ойида Тошкент шахрида ўтказилган Ўзбекистон педиатрларининг VII съездида “Функциональные изменения сердечно - сосудистой системы у детей с энзимопатиями тонкой кишки” мавзусида тезис чоп этилди. 2016 йил августда бўлиб ўтган Ўзбекистон ревматологлари създида "2-болалар касалликлари" кафедраси ходимлари билан биргаликда “Особенности течения ревматической лихорадки у детей на современном этапе.”, “Синдром Фелти у детей.”,\n“Течение реактивного артрита у детей инфицированных внутри клеточными возбудителями” мавзусида тезислар чоп этилди. Ҳозирги кунда “Атопик дерматитли болаларда сурункали гломерулонефритнинг клиник иммунологик кечишининг ўзига хослиги ва даволашни такомиллаштириш” мвзусида илмий изланиш олиб борилмоқда.\nКаримжонов Илхом Асомович\n- "2-болалар касалликлари" кафедраси мудири, даволаш ишлари бўйича масъул, педиатр, тиббиёт фанлари доктори, профессор\n- "2-болалар касалликлари" кафедраси ходими, даволаш ишлари бўйича масъул, педиатр, тиббиёт фанлари доктори, профессор.\nСулаймонов Аловхон Сулаймонович\n- "2-болалар касалликлари" кафедраси ходими, даволаш ишлари бўйича масъул, ревматолог, тиббиёт фанлари номзоди, доцент\n- "2-болалар касалликлари" кафедраси ходими, даволаш ишлари бўйича масъул, нефролог, тиббиёт фанлари номзоди, доцент\nҒиёсова Умида Тўлқиновна\n– Болалар кардиоревматология ва нефрология бўлими бўлим мудири, олий тоифали шифокор нефролог.\nЭгамбердиев Санжар Бахриддинович\n– Болалар кардиоревматология ва нефрология бўлими шифокори, кардиоревматолог.\nАлимова Муборак Махмутжановна\nАбдугофурова Мадина Шухрат қизи\nЮлдашева Нигора Абдувосидовна\nРахимова Зилола Лутфилло қизи\nЗияева Малика Максуджон қизи\nБолалар кардиоревматология ва нефрология бўлимининг умумий кўриниши.\nДоцент Сулаймонов А.С. ва даволовчи шифокор Эгамбердиев С.Б. билан биргаликдаги кўрик\nБўлим раҳбари т.ф.д Л.К. Рахмонова, доцент А.С. Сулаймонов, бўлим мудири У.Т. Ғиёсова ва С.Б. Эгамбердиев консилиум ўтказишмоқда\nШифокор С.Б. Эгамбердиев ҳамширага муолажаларни тушунтирмоқда.\nКатта ҳамшира Алимова М.М. ҳамширалар билан суҳбатда.\nБўлимдаги фитобар хизматидан лавҳа.\nТушлик вақтидан лавҳа.\nЭрталабки бадан тарбия машғулоти\nБолалар ўйин хонаси.\nБўлимдаги беш дақиқалик йиғилиш.\nБўлим раҳбари Рахмонова Л.К. касаллик тарихларини текширмоқда\nБўлимда профессор И.А. Каримжонов кўриги.\nБўлим мудири У.Т. Ғиёсова ва доцент Ш.Ш. Абдусагатова билан биргаликдаги кўрик.\nБўлим мудири У.Т. Ғиёсова эрталабки беморлар кўригида.


2 ҳафта олдин йўқолиб қолган қирғизистонлик интернет-клубдан топилди\n11:05 / 12.11.2015\n13 кун олдин, 29 октябрь куни уйидан чиқиб кетиб, қайтиб келмаган қирғизистонлик бу вақт давомида интернет-клубда қолиб, "Дота" ўйини ўйнаш билан машғул бўлган. Бу ҳақда Бишкек ИИВ маълумотига асосан Sputnik Кыргызстан мухбири хабар берган.\nМаълум қилинишича, Бишкек милицияси 29 октябрь куни 28 ёшли Чингиз Чиналиевга қидирув эълон қилганди. Хабарда айтилишича, у 13 кунни шаҳардаги интернет-клубда ўтказган.\n"Ҳар сафар у билан акаси шу хусусда "тарбиявий суҳбат" ўтказади. Ака укасининг бу одатини ташлаши учун куч ишлатишгача ҳам борган, лекин бундан фойда бўлмаган. Ука ҳар сафар ваъда беради, лекин бажармайди", дейилади хабарда.\nУшбу йигит уйланган, бир ўғил фарзанди бор. Касби ҳайдовчилик.\nМилициянинг маълум қилишича, Чингиз Чиналиев билан бундай ҳолат илк бор содир бўлмаяпти. У бир неча кунлаб интернет-клубда қолиб кетиши бир неча марта кузатилган.\nУ охирги марта узоқ вақт йўқолиб қолганида, ота-она ўз фарзандининг Қозоғистонга компьютер ўйинлари чемпионатида иштирок этиш учун кетганини тахмин қилганди.


Маҳр ёхуд типратиканча интиқом - 18 Марта 2021 - www.SheJoT.CoM\nГлавная » 2021 » Март » 18 » Маҳр ёхуд типратиканча интиқом\nМаҳр ёхуд типратиканча интиқом\nУмар розияллоҳу анҳунинг даврларида инсонлар маҳрнинг нархини кўтариб юборишди. Умар розияллоҳу анҳу уни бир қолипга солиб қўймоқчи бўлиб минбарга чиқдилар. Маҳрга бир чегара қўймоқчи эканликларини гапирдилар. Шунда Шифо бинт Абдуллоҳ исмли аёл туриб деди:\n– Эй мўъминлар амири! Бу сизга ҳалол бўлмайди. Аллоҳ таоло Қуръони Каримда шундай дейди:\n«Ва агар хотин ўрнига бошқа хотин олмоқчи бўлсангиз ва уларнинг бирига ҳаддан зиёда маҳр берган бўлсангиз ҳам ундан ҳеч нарсани қайтариб олманг». (Нисо сураси, 20-оят).\nСиз уни қандай қилиб чеклаб қўясиз?!\nШунда Умар розияллоҳу анҳу:\n– Аёл тўғри гапирди. Умар хато қилди, дедилар.\nҲадисда маҳр қанча кўтарилсада ҳаром эмаслигига гувоҳ бўлаяпмиз. Аммо маҳрнинг кўтарилиши суннатга хилоф. Ана шу нарса Умар розияллоҳу анҳуни уни чеклашга ундади. Чунки у зот ўзининг сиёсий заковати, ижтимоий тажрибаси билан маҳрнинг кўтарилиши ёшларнинг турмуш қуришига салбий таъсир кўрсатишини билар эди. Бунинг натижасида ёшлар уйланишни ортга суришлари аниқ эди.\nАли ибн Абу Толиб розияллоҳу анҳу Фотима розияллоҳу анҳога совчи қўйдилар. Расулуллоҳ соллаллоҳу алайҳи васаллам бунга розилик билдириб дедилар:\n– Унга беришга бирор нарсанг борми?\n– Менда ҳеч нарса йўқ.\n– Совутинг қаерда?\n– Уни маҳр қилиб Фотимага бер.\nЖаннат аёлларининг саййидаси, Расулуллоҳ соллаллоҳу алайҳи васалламнинг қизлари бўлмиш Фотима розияллоҳу анҳонинг маҳри биргина совут. Бугунги кунда инсонлар маҳрни, тўй харажатларини ҳаддан ортиқ катталаштириб юбориши суннатга хилофдир. Кишилар маҳрнинг баландлиги қизимнинг қадрининг баландлиги деб эътиқод қилишса керак.\nНабий соллаллоҳу алайҳи васаллам Фотима розияллоҳу анҳони Али розияллоҳу анҳуга узатаётиб битта кийим, битта ичига хурмо пўстлоғи тўлдирилган ёстиқ, битта қўлтегирмон, битта меш, сув билан сирка солиб қўйиш учун иккита кўза берган эдилар.\nЭътибор берайлик, Набий соллаллоҳу алайҳи васаллам Али розияллоҳу анҳуни қийнамаяптилар. У кишининг фақирликларини билиб рўзғорни жиҳозлашга ёрдам бераяптилар. Қолаверса, Али розияллоҳу анҳуни ўзлари боқиб катта қилганлар. Шунинг учун қиз томон ҳам қизларининг жиҳозлашдан ҳаддан ошмасдан, насибадор бўлиши суннатда бор. Бу инсонлар орасида ўзаро ёрдам, шафқат каби нарсаларнинг ёйилишига сабаб ҳам бўлади.\nБу воқеа мавзуга алоқадор бўлмасада лирик чекиниш сифатида «Типратиканча» интиқом ҳолатини келтириб ўтишни лозим топдик. Зеро, инсонлар учун ибрат намунаси бўлса неажаб.\nТипратиканларда ажойиб бир одат бор экан. Бордию, эркак типратикан ўз урғочи типратиканидан бошқа типратикан билан оила қурадиган бўлса, биринчи аёли бўлган урғочи типратикан уларга тўёна сифатида янги уя қазиб берар экан. Янги «келин-куёв» уяга киришгач эса, уларнинг устидан тупроқ тортиб, кўмиб ташлар экан…\nЯхшиям инсонларда бу одат йўқ!\nКатегория: HIDOYAT SARI / ҲИДОЯТ САРИ | Просмотров: 28 | Добавил: iphone | Рейтинг: 0.0/0


Бу йил гриппдан ёш болалар кетмас йўталга чалинмоқда\n12 май 2021, Тошкент вақти: 13:59\nОзодликка боғланаётган оддий аҳоли грипп вирусига чалинаётган болаларни 10-15 кунлаб даволашга тўғри келаётгани, болалар асосан, қуруқ йўталдан қийналаётганидан шикоят қилмоқда.\nОзодлик суҳбатлашган бир неча тошкентлик оиладан олинган маълумотларга кўра, бу йил аҳоли ўртасида тарқалаётган юқумли грипп вирусига чалинаётган ёш болаларни даволаш оғир кечмоқда.\nБирданига 4 набираси касал бўлган ва уларни даволаш учун 15 кунлаб оввора бўлган Абдуқаҳҳор Мусаев шифокорлар бу йилги грипп вируси турини аниқлай олмаётгани ҳақида гапирди.\n- 15 кун бўлди. Бирданига тўртта набирам касал бўлиб қолди. Дўхтирга бориб ҳамма анализларни топширишди. Лекин дўхтирларнинг ўзлари ҳам билмаяпти бунинг қанақа грипплигини. Даволаш учун бир вагон дори ёзиб берган, лекин ҳеч бир натижа бермади. Болаларни шу ўзимизнинг йўллар билан даволадикда, дейди Мусаев.\nУнга кўра, бу йилги грипп вируси натижасида ёш болаларда кўпроқ бурун битиши, оқиши ва қуруқ йўтал кузатилмоқда.\n- Шу бурни битиб қоляптида. Бунинг устига қуруқ йўтал. Лекин, иситма йўқ. Дўхтирлар бир вагон дори ёзиб берди, лекин фойдаси бўлмади. Бу бизнинг дорилар кучсиз, сохтами ёки бу йилги гриппи шунақа кучлими - бунисини билолмадик, дейди замонавий медицина таклиф қилаётган дори-дармонлардан хавфсаласи пир бўлган Мусаев.\nУ ҳамшира бўлган келини ўз болаларини, асосан, табобат йўли билан даволаганини айтди.\n- Асал билан шолғом бердик. Қўй ёғидан кўкракларига, орқаларига сурдик. Аптекадан фақат бурнига сепадиган битта дори фойда берди, холос, дейди Мусаев.\nТошкентлик ёш болали яна бир неча оиладан олинган маълумотларга кўра, боғчалар ва умумий ўрта таълим мактабларининг ҳамширалари ота-оналарни болаларни иссиқ сақлаш ва жамоат жойларига ниқобда юборишга ундамоқда.\nАммо, шаҳардаги қатор поликлиникалар шифокорлари бунинг ўзи етарли чора эмаслигини айтди.\nШифокорлардан биридан олинган маълумотга кўра, ҳозирги пайтда Ўзбекистонда грипп вирусининг ҳар йилги мавсумий туридан бошқача алоҳида бир тури қайд этилмаган.\n- Ҳозирча алоҳида бир тури қайд этилмади. Бу ҳақда бизга хабар келардику сраззу. Лекин мавсумий вирусга чалинаётганларни кўпи бу йил кўпроқ йўталдан шикоят қиляпти. Ёш болаларда узоқ кечаётганиям кузатиляпти. Лекин бу менимча, болаларнинг иммун системаси кучсизлашаётганидан келиб чиқаяпти, дейди исмини ошкор қилмаган шифокор.\nБу шифокор ҳозир шамоллаш ва иситма билан поликлиникага мурожаат қилаётган беморларга “ўткир бронхит” ташҳиси қўйилаётганини айтди.\n- Шу ўткир бронхит, деган ташҳис қўяпмиз. Ўткир бронхитда йўталнинг узоқ кечиши бўлади. Кейин болалар тўла даволанмасдан туриб, яна боғчага, мактабга чиқиб кетаяптида. Ёки оналари ишга чиқиб кетяпти. Шунинг учун болаларни даволаш қийин бўлаяпти, дейди тошкентлик шифокор.\nБу шифокор мавсумий гриппга чалинган болаларни даволаш йилдан-йилга чўзилаётгани сабабини болаларнинг иммун тизими кучсизлашиб бораётгани билан изоҳлар экан, бунинг биринчи сабаби аёллар ўртасида қисқа интервал билан кетма-кет туғиш ҳолати кўпайиб бораётгани, деб ҳисоблашини айтди.\n- Мен ўзим шунга қарши неча йилдан бери курашаман. Қўлида ёш боласи бор, яна ҳомиладор бўлиб келади. Анув боласи бир ярим ёш бўлар-бўлмас кейингисини туққандан кейин каттасига етарлича қаролмайдими?! Оқибатда, болалари нимжон бўлиб ўсади ва сал нарсага касал бўлиб қолаверади, деб куйинади тошкентлик шифокор.\nБу шифокор бунда энг катта масъулиятни ота-оналарга юклади.\nАммо, болаларга қўшилиб, оналарнинг ҳам иммун тизими йилдан-йилга кучсизлашиб бораётганини таъкидлайдиган ўзбекистонликларнинг аксарияти бунга болаларнинг тўғри ва тўйимли овқатланмаслигини сабаб қилиб келтирадилар.\nЭнг кам иш ҳаққи 79 минг 590 сўм бўлган Ўзбекистонда эса истеъмол савати ҳақида бирор ҳуқуқий меёр йўқ.\nТошкентлик шифокорлардан олинган маълумотларга кўра, Ўзбекистон Соғлиқни сақлаш вазирлиги ҳар йилгидек мамлакатда декабр ойи оралиғида грипп вирусининг кенг тарқалаши кутилишидан огоҳлантирган.\nШифокорлар аҳолини сабрли ва эътиборли бўлишга, шифокорлар тавсияларини оғишмай бажаришга чақирар экан, декабр ойи охирларига бориб вазиятнинг ўнгланиши, гриппнинг тарқалиши сустлашишини айтмоқдалар.


«АЧЧИҚ УСТИДА ОИЛАМНИ БАРБОД ҚИЛДИМ…»\nKo'rildi: 2982 Qo'shildi: 25-09-17\nТўртинчи қаватга қўлимдаги оғир сумкаларим билан зўрға кўтарилдим. Уйда ҳам тикиш қилмасам, рўзғор тебратишим қийин бўлиб кетаяпти. Эшикка ёпиштирилган қоғозга кўзим тушиб эса уф тортдим. Яна нимадан қанча қарз эканман?\n— Ойи, анув хотин яна келди! Роса эшикни тақиллатди! Мен ўзингиз айтгандек очмай ўтиравердим, — уйга киришим билан ўғлим ҳар кунги ахборотини такрорлади.\n— Ҳеч нарса демадими? — дея сўрадим. Аслида ўша хотиннинг нималар дейишини билсам ҳам.\n— Гапирди! «Пулларинг ҳам керакмас, чиқиб кетларинг», деди. Ойи, бувимларникига қайта қолайлик, — ўғлим илтижо билан менга қараб турарди.\n— Уч ойдан бери ижара пулини тўламадингми? Қанча бўлибди? — опамнинг пулнинг суммасини суриштирганидан кўнглим хотиржам тортди. Демак, ёрдам беради. Аммо қанчалигини айтганимдан иккимизнинг ҳам тарвузимиз қўлтиғимиздан тушди.\n— Нима? Унча пулим йўқ. Майли, бугун кел, рўзғорингга у-бу нарса бериб юбораман. Бироқ...\n— Поччамда бор-ку! — дедим опамдан бошқа нажотим йўқлигини ўйлаб.\n— Сенинг эринг ҳам ёмон топмасди. Жим ўтирганингда ҳозир юрмасдинг ижарама-ижара. Болани ҳам сарсон қилдинг.\n— Опа, қўйинг... — дедим доимгидек айбловлар бошлангач. — Ўзи юрагимга қил ҳам сиғмаяпти! Бериб тура оласизми?\n— Гапирсак, эшитишни истамайсан. Ўшанда ҳам қулоқ осмагандинг ўзи. Энди эса...\n— Тушунмадим, қанақа Малика?\n— Яна шу Малика билан топишиб олдингми? Эртагаёқ маҳалласига бориб, шарманда қилиб келаман.\n— Ойи, қўйинг! Ишда ушланиб қолдим! Маликани тинч қўйинг! Мени деб шунча гап-сўзга қолиб кетди у ҳам! — эримнинг ғамгин овозидан билдимки, ҳамон унда кўнглим бор.\n— Жим юрганида, ҳеч қандай гап-сўзга қолиб кетмасди! Ана ўтган ҳафта холанг ҳам сенинг машинангда кўрибди.\n— Нима бўлибди кўрган бўлса? — Шокир аканинг жаҳли чиқа бошлади.\n— Бу нима деганинг? Шарманда қилиб, ўлдирмоқчимисан мени? — қайнонамнинг овози титраб кетди.\n— Бўлди, ойи, Малика шунчаки танишим! Машинамга чиқди дегани, менинг у билан юрганимни билдирмайди-ку! Сиз топган қизга уйландим, мана, кўнглига қараб юрибман! Яна нима керак сизларга?\nШу сўзни айтдим-у, аммо на отамникига қайта олишимни, на бу уйда қололишимни ўйлаб, баттар эзилдим. Уч ойдан бери ижара пулини беролмайман. Топганим кун кечиришимизга зўрға етиб турган бир пайтда ўғлимнинг ҳам мазаси қочиб қолди. Уни даволатаман деб, акамдан олган пулларимни ҳали қайтарганим йўқ. Бу ёқда эса ижарачи хотин тинмай қўнғироқ қилади, жавоб бермай қўйганимдан кейин охири уйга келадиган одат чиқарди. Энди кимдан пул сўраб турсам экан? Опам ёрдам беролмасмикан? Ҳарҳолда поччам яхши топади. Шу ўйда опамга сим қоқдим.\nОпам аввалига нима дейишни билмай турди шекилли, индамай қолди, кейин гўшакдан уҳ тортгани эшитилди.\nТўғриси, шу эндидан кейинги гапларни эшитгим келмади. Телефон гўшагини кўксимга босиб йиғлаб юбордим.\nЭнди... Энди нима бўлганини ўзим ҳам биламан. Нега ҳадеб опам, акаларим ўтган кунларни, эр талашиб хато қилганимни, ажрашмаслигим кераклигини, бугун сарсон-у саргардон бўлиб юришимга ўзим сабабчилигимни қайта-қайта эслатаверишади. Шундоқ ҳам ўзимни кечира олмайман. Шундоқ ҳам муаммога дуч келганимда барига ўзимни айблаб, юрагим эзилади. Шундоқ ҳам ўғлимнинг кўзларига қарай олмайман. Булар бўлса...\nШундай ёз кунларида кўзим ёриганди. Оналик бахти, ўғил қувончидан бошим кўкка етганди. Эрим ҳам учиб-қўниб туғруқхонага келиб кетарди. Турмуш ўртоғимнинг фалончилигини билган шифокору ҳамширалар атрофимда гирдикапалак эди. Бахтдан сархушлигим сабаб тўлғоқ дарди, туғруқ азоби, жисмимдаги оғриқлар унутилганди. Туғруқхонадан чиқадиган кунимиз шифокорлардан рухсат олиб, сочларимни тўғирлатиш учун гўзаллик салонида ишлайдиган қизни чақирдим. Фотоссесия қиларканмиз, деб сочимни турмаклатиб ўтирганимда, унинг бир оғиз гапи ҳаммасини остун-устун қилиб ташлади.\n— Сиз ўша Шокир аканинг аёлимисиз? Ўғил туғдингизми? Зўр-ку! Эрингиз энди Маликага қайрилиб ҳам қарамаса керак?\nОлдинига ҳайратдан катта-катта очилган кўзларимнинг аксини рўпарамдаги кўзгуда кўрдим. Кейин шартта сочимни жингалак қилаётган қизга қарадим.\nУ довдираб қолди. Мени ҳамма гапдан хабардор деб ўйлаган бўлса керак-да. «Анув...» дея каловланиб турди-да, кейин бирдан «Адашдим. Мен бошқа Шокир акани тушунибман», деб кўзларини олиб қочди. Бирдан кўнглимга шубҳа оралади.\n— Муборак, қўйинг, диққат бўлманг, — бир нуқтага тикилиб қолганим учун ҳамхоналаримдан бири таскин бермоқчи бўлди, — Пули кўп эркакларнинг бошини айлантирадиганлар доим топилади. Мана, паҳлавондек ўғил туғиб бердингиз. Шокир ҳам энди Маликаси билан алоқаларни узар. Қаранг, бир кунда неча марта келиб кетади эрингиз. Сизга меҳри тушганда, — деди у.\nБу «таскин»дан сўнг эса кўзларим мошдек очилгандек бўлди.\nҲа, эримнинг меҳрибонликлари бекорга эмас экан. У менга меҳр кўрсатиш баробарида ўзининг эҳтиётини қилиб юраркан-да! Кўчада юрадигани борлиги ростдирки, мана буларнинг менга раҳми келиб гапириб ўтиришибди. Салончи қиз сочларимни тўғирлаб бўлгач, юзимни пардоз қилмоқчи эди, унамадим.\n— Керакмас, мана, пули, — дедим-да, каравотимга ўтириб олдим.\nШундай қувончли кунда дилимни хуфтон қилганинидан хижолат бўлган қиз нима дейишни билмай чиқиб кетди. Ҳамхонам ҳам чақалоғи билан овора бўлиб қолди.\nШу кунни қандай ўтказганимни билмайман. Биров қўлимдан судраб олиб чиққандек, туғруқхонадан чиқдим. Суратчи йигит жилмайинг, дея қанча таъкидламасин, юзларимга эримдек сохта табассум югуртира олмадим. Кайфиятим йўқлигининг сабабини сўраганларга чарчаганимни, бироз ҳолим йўқлигини баҳона қилдим. Тезроқ уйдаги меҳмонлар тарқаб, Шокир ака билан юзма-юз гаплашиб олиш истагида ёнардим.\nТабиийки у айбини тан олмади. Аввалига «Чарчагансан!», «Ўша қиз адашган» дея овутмоқчи бўлди-ю, охири «Шунақа қувончли кунни расво қилдинг», дея тарақлатиб эшикни ёпиб чиқиб кетди. Энди гал қайнонамга келди. Жанжалимизни эшитиб, югуриб келди-да, гап нимадилинини тушунгач, у киши ҳам насиҳатгўйликни бошлади.\n— Қўйинг, ҳозир сиқилсангиз, сутингиз қочиб кетади. Ўғлим тўйдан олдин ўша Маликага илакишиб қолганди, аллақачонлар у билан алоқани тўхтатган, — дея бир менга, бир биғиллаб йиғлаётган ўғлимга парвона бўлди.\nЧилламда ичимга чироқ ёқса ёришмади. Хўжайиним ҳам ўзгариб қолди. Нимадир демоқчи бўлиб оғиз жуфтласам, гапни қисқа қиладиган, иложи борича мендан ўзини олиб қочадиган бўлди. Унинг ўзини бундай тутишини гумонларимни алангалатарди. Бир кун ишдан жуда кеч қайтганида, она-ўғил тортишиб қолди.\nКўнглига қараб юрибман? Мен билан мажбуран яшаркан-да! Кимдир устимдан муздек сув қуйгандек бўлди. Бу суҳбатни ортиқ пойлаб туришга сабрим қолмади. Шартта улар ўтирган хонанинг эшигини очиб кирдим.\n— Менинг жавобимни беринг! — дедим.\nЭрим ҳам, қайнонам ҳам тошдек қотиб қолишди, ҳамма гапни эшитиб турганимни билгач, қайнонам юпатишни бошлади. Шокир ака эса ҳеч жаҳлм босилмаётгани учунми ё у ҳам кимдан аламини олишни билмай турганмиди, юзимга тарсаки тортиб юборди. Юзим эмас, юрагим оғриди. Ўзимни алданган, хўрланган ҳис қилардим. Онасининг хизматини қилсам, ўғил туғиб берсам, яхши кўриб меҳр кўрсатсам, бу киши кўчада кўнгилхушлик қилиб юрса? Йўқ! Ё мен билан ажрашиб, Маликасини билан яшайди, ё ундан воз кечиб, мен билан!\nТуғруқдан кейинги тушкунлик, чақалоғимнинг инжиқлиги, ҳали саломатлигим тикланмаганлиги, бу томонда эса эримнинг ҳунари, бари исканжасига олди-ю, ўзимни бошқара олмай қолдим. Атрофимдагиларнинг гапини тинглашни ҳам истамадим. Биринчи қадамимни ота уйимга қайтиш учун ташладим. Эрим олиб кетиш учун келмади. «Мен ҳеч нима қилмадим, ўзи йўқ жойдан жанжал чиқарди», дея ўзини оқлади. Мен эса аччиқ устида ишхонасига бордим. Бошлиғига учрашиб, ходимини тартибга чақириб қўйишини сўрадим. Лавозими ошиб қолганига ўзидан кетиб қолганини ҳам қистириб ўтдим. Ишхонасида юзи шувут бўлгани учун Шокир ака ўз хоҳиши билан ишдан кетдими ёки нозик жойда ишлагани боис бўшатиб юборишдими, хуллас, ишсиз қолди.\nМана шу ҳаракатим Шокир аканинг мендан буткул юз ўгиришига сабаб бўлди. Ўғли ҳам кўзига кўринмай ажрашишга ариза берди. Мен уни ишидан айириб хато қилганимни ўшанда тушунмадим. Ҳаммасига Маликани балогардон қилдим. Онам қанча унамасин, опам билан қайнонам тушунтирмасин, уйга қайтмадим. Охир-оқибат ажрашдик...\nЧиққан қиз чиғириқдан нари экан. Ўз уйимга икки йил сиғдим. Келинойим «Босиқ ва сабрли бўлганида, эри билан ажрашмасди», дея ортимдан таъна қилгач, ўртамизда жанжал чиқди. У ҳам «Ё бу уйда Муборак яшасин, ё биз», дея талаб қилди. Шундан кейин ижара уйга чиқдим. Аввалига ота-онам қарашиб турди, акаларим ҳам ёрдамини аямади. Бироқ қўлдан берганга қуш ҳам тўймас деганларидек уйга пул йиғиш тугул ойликдан ойликкача кун санаб яшайдиган бўлдим. Шокир ака эса бир йил ўтмай хорижга жўнаб кетди. Уч йил чет элда ишлаб келиб, уйланди. Маликагамас, бошқа бир қизга. Яқинда фарзанд кўрибди. Ўғлига энди пул ҳам бериб турмаса керак. Қайнонам эса ўғлининг оёғига болта урганим учун неварасидан хабар олмайди. Мана, етти йилдирки, ўз аравамни ўзим судрай олмай яшаяпман.\nЎтган кунларни таҳлил қилиб, бир нарсани англадим. Эркакнинг хиёнати аёл учун зарба. Фақат унга муносиб жавоб қайтаришни билиш керак экан. Ўшанда бироз оқилроқ бўлганимда, балким бугун ўғлим отасининг бағрида улғаярмиди? Собиқ эримнинг ишхонасига чопиб бормасдан, оиламни асраб қолиш учун ҳаракат қилганимда, турмуш ўртоғимнинг ҳам менга муҳаббати тушиб, Маликани унутармиди? Билмадим... Билганим оиламни ўзим асраб қола олмадим...\nМУХЛИСА ёзиб олди.


Johnson & Johnson 6,5 миллиард долларга биотехнологик компанияни сотиб олди\nJohnson & Johnson 19 августда АҚШнинг Momenta Pharmaceuticals биотехнологик компаниясини сотиб олганини эълон қилди. Харид қиймати 6,5 млрд долларни ташкил қилади.\nJohnson & Johnson биотехнологик компаниянинг ҳар бир акцияси учун 52,5 доллар тўлайди. Ушбу қиймат компаниянинг 18 августдаги савдолар ёпилиши вақтидаги акциялари нархига нисбатан 70 фоиз кўпроқни ташкил қилади.\nMomenta аутоиммун касалликларни даволаш учун мўлжалланган дори воситаларини ишлаб чиқаришга ихтисослашган бўлиб, 2019 йилда компания 23,9 млрд доллар тушум олгани ва 290 млн доллар зарар кўргани ҳақида ҳисобот берган.\nПандемия бошлангандан кейин биотехнологик компанияларга қизиқиш ортган. Dealogic маълумотларига кўра, йил бошида бундай компаниялар IPO давомида 9,4 млрд доллар жалб қилишга муваффақ бўлган. Бу эса ҳозирдаёқ биотехнологик компаниялар учун IPO суммалари бўйича рекорд йил бўлган 2018 йилдаги кўрсаткичдан 1,5 баробар кўпроқни ташкил қилади.\nJ&J Momenta’ни сотиб олиб, унинг ноёб аутоиммун касаллик – миастения грависни даволашга мўлжалланган Nipocalimab дори воситасини қўлга киритади.\n2019 йилда Merck компанияси 2,7 млрд долларга саратонга қарши дори воситалари ишлаб чиқарувчи ArQule’ни, Sanofi эса 2,5 млрд долларга Synthorx биотехнологик компаниясини сотиб олган. Жорий йилда эса Eli Lilly саратонга қарши воситалар ишлаб чиқарувчи Loxo Oncology’ни 8 млрд долларга, Pfizer эса саратонга қарши дори ишлаб чиқарувчи яна бир компания - Array’ни 10,6 млрд долларга харид қилган.\nJohnson & Johnson АҚШ ҳукуматига коронавирусга қарши 1 млрд долларлик вакцина сотади\nJohnson & Johnson теридаги қора доғларни йўқотувчи косметика воситаларини ишлаб чиқаришни тўхтатади\nJohnson & Johnson коронавирусдан вакцинани 2021 йил январда чиқаришни режалаштирмоқда


Иймон йўқми? Демак, ҳеч нарса йўқ | Azon.uz - Ахборот-таҳлилий портал\nТонг - 05:59\nҚуёш - 07:16\nАср - 16:16\nШом - 17:59\nХуфтон - 19:15\nИймон йўқми? Демак, ҳеч нарса йўқ\n10:00 02.09.2018 3847\nБу дунё “корхона”си вужудга келган экан, азалдан икки нарса: руҳоният ва моддият ўртасидаги рақобат давом этиб келмоқда. Руҳониятнинг асоси иймондир. Моддиятнинг асоси эса мўъминни Аллоҳ таолодан ғофиллигига, иймонининг заифлашишига сабаб бўладиган барча нарсалар ҳисобланади. Бугунги кунда бутун дунё халқлари моддий тараққиётнинг шунчалик чўққисига кўтарилдиларки, унинг имкониятлари ҳайратланарли даражада кенг қулоч ёзди. Замонавий технологиялар воситасида инсоният ўзига мисли кўрилмаган моддий қулайликлар яратди. Ҳаттоки, коинотни ҳам маълум даражада ўзига бўйсундирди. Лекин бу моддият учоғи узра маст бўлиб учаётган мавжудот ўзининг инсонийлик, инсоф, диёнат, ҳаё иффат деган либосини тобора жисмидан ечиб бормоқда.\nБугунги кундаги мусулмон бўлмаган халқлар ҳаётига назар солсак, уларнинг шунча моддий қулайликлар, роҳат фароғат бағишловчи ускуналарнинг барчасига эга бўла туриб ҳам ўзларини бахтсиз, руҳий безовталик, бехаловатлик ва изтироблар исканжасида ҳаёт кечираётганларининг гувоҳи бўляпмиз. Бунга сабаб нима? Мазкур саволга қисқача жавоб шуки, буларнинг бари уларнинг ҳаёти руҳоният ва иймондан холи эканлиги сабаблидир. Чунки руҳий хотиржамлик, ҳақиқий амният ва ҳаловатнинг иймонсиз ҳосил бўлиши мумкин эмас. Одамзод маблағ эвазига уйқу дори сотиб олиши мумкин, лекин хотиржамлик, руҳий халоват дорисини сотиб ололмайди. Юмшоқ пар тўшаклар сотиб олиши мумкин, лекин руҳига сокинлик ва ором бахш эта олмайди.\nИнсон учун энг катта неъмат ва давлат бу – иймондир. Агар инсон қалби ичра ушбу неъмат мавжуд бўлса, гарчи унда зоҳирий роҳат ва қулайлик ускуналари бўлмаса ҳам, у энг буюк лутф ва марҳамат билан таъминланган саналади. Инсон бу дунёда Аллоҳ таолонинг қудратига ошно бўлиб, иймон соҳиби бўлар экан, унинг қалбини дунёда ҳар қандай ҳолатда ҳам сокинлик, хотиржамлик ва халоват эгаллайди, охиратда эса фақатгина иймон аҳлларига насиб бўладиган юксак мақом соҳиби бўлади.\nБугунги Худобезор баъзи мамлакат вакиллари ўзлари иймон соҳиби бўлиш неъматидан маҳрумликлари етмаганидек, мусулмонларнинг қалбларидаги иймон нурини ўчириш, ёки озгина бўлса ҳам уларни ҳидоят йўлидан оғдириш мақсадида ҳар хил фитна-фасод ва бузғунчилик режаларини ишлаб чиқишмоқда. Ҳозирги даврда моддий тараққиёт ва моддий қулайликларни инсон ҳаётига катта тезлик билан кириб келиши натижасида уларнинг руҳий ҳолати тобора заифлашиб бормоқда. Биз мусулмон бўлмаган қавмларга айтамизки: “Сиз дунёда энг юқори имконингизда тараққиётга эришинг, лекин бу билан ҳақиқий роҳат ва хотиржамликка эриша олмайсиз. Ислом динини қабул қилинг, шундагина ҳақиқий руҳониятни ихтиёр этасиз”.\nДунё турли туман мусибатлар, тартибсизликлар марказига айланган бугунги кунда тинчлик-омонлик ва хотиржамликнинг бешиги бу – иймондир.\nИймонли ва иймонсизларнинг ҳамма амалларининг мисоли математик бир масалага ўхшайди. Ўнг тарафга 0 сонини ёзиб чап тарафга ҳар қандай бирликдаги катта сонларни ёзинг ва уларни бир бирига кўпайтиринг. Натижа битта, фақат нолга тенг бўлади. Бу иймонсизларнинг амалларининг баҳоси. Чунки уларнинг иймон турадиган томонлари, яъни, кўпайтирмалари нолга тенг, шу сабабли ҳам натижа ҳар қандай катта сонларга кўпайтирсак ҳам нолга тенг бўлади. Энди ўнг тарафда 1 ёки 10, ёки 100, ёки 1000 ва ҳоказо сон бўлсачи, чап тарафдаги сонимиз ҳам шу каби бирор мусбат қийматга эга сон бўлса, у ҳолда уларни бир бирига кўпайтирсак, юқори қийматлар келиб чиқаверади. Ҳеч қачон натижа 0 га тенг бўлиб қолмайди. Мўъминнинг иймони турган тарафда мусбат қиймат бор шу сабабли ҳам амалларимизга кўпайтирилса, натижада улкан савоблар ҳосил бўлаверади.\nШу каби барча иймон соҳиблари одатий, кундалик амалларига ҳам ажру савоб олаверадилар. Аммо иймон неъматидан маҳрум бўлган халқларнинг эса катта катта яхшиликлари бўлса ҳам охиратда ҳеч қандай эътибори йўқ. Ушбу мисолдан ҳам иймоннинг қанчалик буюклиги ва фазилатининг аҳамиятини тушуниб олдик.\nАфсуски, иймон шунчалик буюк неъмат бўла туриб, биз унга бепарвомиз ва ғафлат билан муносабатда бўламиз. Мажлисларимизда ёки ўзаро суҳбатларимизда бекорчи, ҳазил мутойиба сўзларни кўп ишлатамиз. Бу сингари тилга эътибор бермаслик, бепарволик оқибатида ҳатто инсон иймонидан жудо бўлиб қолиши мумкин. Шу сабабли ҳам инсон ўзига жиддийликни лозим тутсин, хазил мазахдан узоқ бўлсин. Ҳар доим ўзига савол бериб юрсинки, менинг иймоним саломатми, уни сақлай оляпманми? Аҳлуллоҳлар айтадилар: “Аллоҳ таоло шундай иймонга нур берадики, одамзот уни қадам бақадам назорат қилиб сақлаб, токи қабргача етиб боради.”\nАҳлуллоҳларнинг ҳаётларини мутолаа қилар эканмиз, уларнинг бутун ҳаёти ҳамиша мўъминона сифатлар билан ўтганига гувоҳи бўламиз. Шундай бўла туриб ҳам, ҳар вақт иймон билан хотима топиш фикрида бўлишар, ҳар доим Аллоҳдан гўзал хотима сўраб дуо қилишар, ҳузурларига келган инсонлар билан ҳам шу нарсани Аллоҳдан сўраб дуо қилишарди. Ушбу воқеаларни назарда тутиб китобнинг номини “Келинглар иймон ҳақида фикр қилайлик” деб номладик. Мен сизларга айтадиган ҳақиқат шуки, бу китобни ҳозирги замон мусулмонларининг ҳар бири ўқиб чиқиши шарт. Аллоҳ таоло ушбу бошлаётган янги ишимизга шараф билан қабулият берсин, нур билан зийнатласин ва бизларга комил иймон насиб этсин, иймонимизни заволга кетказадиган барча зарали амаллардан сақласин.\nСўровнома натижалари (3130 та овоз):\nАлбатта фойдаланган бўлардим (2123) 67.8%\nХизматлар тўлиқ ҳалол бўлишига ишонмайман (222) 7.1%\nҲалол туризм андозалари нима ўзи? (771) 24.6%\nҲол илми: Мақтов (Мадҳ)\n"Ҳар қандай инсонни ноҳақ ёмонлаш ҳаромдир"\nУмматнинг ҳолига боқинг...\n“Аллоҳ Ислом неъмати билан барака берган”\n“Мусулмонларнинг болалари чўчқа гўшти ейишга мажбурланяпти”\n16:30 13.02.2019 3427\nТуркияда чақалоқларга энг кўп қайси исмлар қўйилгани маълум қилинди\n19:30 12.02.2019 2780\nТуркия Хитойдан мусулмонлар сақланаётган “концлагерлар”ни ёпишни сўради\n14:30 11.02.2019 2709\nЖанубий-шарқий Осиёдаги ҳаж нархи энг арзон бўлган давлат маълум қилинди\n13:30 12.02.2019 2583\nТуркияга Исломни қайтаргани учун қатл қилинган Аднан Мандарас\n18:00 12.02.2019 3751\nСултон Aбдулҳамид II ким эди?\n20:00 15.02.2019 3299\n10:00 11.02.2019 3286\nАсримизда Исломга чақирувчиларнинг энг катта хатоларидан бири\n22:00 14.02.2019 3134


Бугун, 14 сентябрь куни АОКАда ўтказилган брифингда Давлат тест маркази директори ўринбосари Сардор Ражабов ОТМларга кириш имтиҳонлари якунларига оид статистик маълумотларни маълум қилди.\n«Кириш имтиҳонлари 2 сентябрдан бошлаб, 13 сентябргача давом этди. Тест синовларида иштирок этиши белгиланган 1 миллион 304 минг 194 нафар абитуриентдан 1 миллион 240 минг 614 нафари, яъни 95,1 фоизи иштирок этди.\n63 минг 580 нафар, яъни 4,9 фоиз абитуриент турли сабабларга кўра тест синовларида иштирок этмади.\nЖами 1 187 нафар абитуриент турли сабабларга кўра тест синовларидан четлатилди. Шундан 548 нафари ҳудудга киришда, 639 нафари эса тест синови жараёнида имтиҳондан четлатилган», дея маълумот берди Сардор Ражабов.\nУнинг қайд этишича, 367 нафар абитуриент телефон олиб киришга урингани, 48 нафари шпаргалка олиб кирмоқчи бўлгани, 118 нафари бошқа абитуриент ўрнига киришга ҳаракат қилгани, 10 нафари ҳужжат сохталаштиргани учун четлатилган.\nТест жараёнида эса 491 нафар абитуриент телефондан фойдалангани, 68 нафари шпаргалкадан фойдалангани, 27 нафари бошқа абитуриент ўрнига киргани аниқланган.\nШунингдек, 90 нафар абитуриентнинг тана ҳарорати юқори бўлгани учун тест синовларига киритилмаган. Улар учун 17 сентябрь куни тест ташкиллаштириш режалаштирилмоқда.


Атамбаев қирғиз журналистларини ўз исми туширилган соатлар билан тақдирлади\n13:38 16 Июл 2018\n14:17 04.11.2016 (Янгиланган 14:36 04.11.2016) Ҳавола олиш\nҚирғизистон президенти сўнгги беш йил ичида мамлакат "тамомила бошқача кўриниш олгани" ва бунда ОАВ ходимлари ўрни беназир эканлигини таъкидлади\nТОШКЕНТ, 4 ноя — Sputnik. Қирғизистон президенти Алмазбек Атамбаев ОАВ вакилларини яқинлашиб келаётган (7 ноябр) касб байрамлари билан табриклаб, энг моҳир журналистларни ўз исми туширилган соат ҳамда пул мукофоти билан тақдирлади, деб хабар қилмоқда Спутник Қирғизистон.\nАтамбаев ОАВ ходимларини мукофотлар экан, журналистиканинг мамлакат ва бутун дунёда тутган ўрни ҳақида алоҳида таъкидлаб ўтди.\nАтамбаевнинг исми туширилган соатлар\n"Фикримча, мен сизларни ҳамкасбларим, деб ҳам аташим мумкин, негаки мен ҳамиша сўз кучини ва аҳамиятини англаб келганман", — дея ўз нутқини бошлади Атамбаев.\nУ шунингдек, матбуот ходимлари билан бўлиб ўтадиган ҳар бир учрашув ўзи учун ниҳоятда муҳимлигини қўшимча қилди.\n"Ахборотга эга инсон дунёни бошқаради, деб бежизга айтилмаган. Бугун ахборот қуролга айланди. Сўз билан инсонни илҳомлантириш, унга умид бағишлаш мумкин, аммо сўз билан одамни "мажруҳ"га айлантириш, ҳатто, "ўлдириш" ҳам ҳеч гапмас", — деб қайд этди Қирғизистон президенти.\nАтамбаевга кўра, Қирғизистонда, ҳеч нарсага қарамасдан, энг кучли оммавий ахборот воситалари бўлмоғи керак. "Улар сони кўпроқ бўлгани маъқул", — деди у.\n"Қирғизистонликлар ўз давлатига ишонишни бошлади. Сўнгги беш йил ичида мамлакатимиз тамомила ўзгарди, ва бунда сизларнинг хизматларингиз сингган", — қўшимча қилди президент.\nАтамбаев шунингдек, журналистларни мамлакатга ёрдам қилишга ва уни ривожлантиришга кўмаклашишга чақирди.\n"Энг муҳими, ҳамма журналистлар виждонли бўлсин, тўғри бўлишсин, тўғри юришсин. Агар ор-номусли бўлсангиз, ифлосликлар сизга ёпишмайди. Бизнинг мамлакатимиз кучли, халқимиз кучли. Биз бораётган йўлимиздан оғишмаслигимиз керак. Мен сизлар билан фахрланаман ва сизларни байрам билан табриклаш мен учун шараф", — деб қайд этди Атамбаев.\nҚирғизистон раҳбари ОАВ ходимларига, шунингдек, бахт, фаровонлик ва узоқ умр тилади.


Кекса ёзувчи Мамадали Маҳмудов қамоқдан озод этилди « Ўзбекистон Халқ Ҳаракати\nКекса ёзувчи Мамадали Маҳмудов қамоқдан озод этилди\n20 April 2013 - 10:35\n1999 йилги Тошкент портлашларида айбланиб қамалган таниқли ёзувчи Мамадали Маҳмудов озодликка чиқарилган.\nБу ҳақда қароргоҳи Парижда бўлган “Марказий Осиё Инсон ҳуқуқлари уюшмаси” раҳбари Надежда Атаева хабар қилган.\nМухолифат фаоли Дилором Исҳоқованинг айтишича, 73 ёшли адиб кечки соат 8 ларда кутилмаганда Тошкентдаги хонадонига кириб келган.\n“Бир пасда Мамадали аканинг уйи одамга тўлиб кетди. Ўзлари озиб кетганлар, саломатликлари яхши эмаслиги кўриниб турипти”, дейди Дилором Исҳоқова.\nКекса адиб Тошкентдаги “Тоштурма” номи билан таниқли қамоқхонадан озодликка чиқарилган.\nКўпчилик Мамадали Маҳмудовнинг қамоқ муддати узайтирилиши ҳақидаги маҳкама қароридан кейин унинг яна жазони ижро этиш муассасасига қайтарилишини кутаётган эди, бироқ у озод этилган.\nМамадали Маҳмудов 1999 йилги 16 февралдаги Тошкент портлашларига алоқадорлик билан портлашлардан 10 кун ўтиб ҳибсга олинган эди.\nУни Ўзбек маҳкамаси ўша йили мамлакат контитуцион тузумига тажовуз қилиш, ноқонуний жамоат ташкилоти ва диний ташкилот тузиш, жиноий уюшма ташкил этишда айбдор деб топган, 14 йиллик қамоқ жазосига ҳукм этган.\nМамадали Маҳмудов қамоқхонадан мактуб чиқарган, бу мактубда 1999 йил февралида юзига ниқоб таққан кишилар қандай қилиб қўлга олишгани, Тошкент ташқарисига олиб чиқиб, икки ой давомида қандай қийноқларга солишгани ва “иқрорлик видеоси”ни қандай қилиб тасвирга туширганлари ҳақида батафсил ёзган.\nШу йил февралида Мамадали Маҳмудовга тайинланган 14 йиллик қамоқ жазоси тугаган эди.\nБироқ шу йил 8 апрелида Тошкент вилояти Ғазалкент туман маҳкамаси ёзувчини қамоқхона тартибини бузишда айблаб унинг қамоқ муддатини яна уч йилга узайтириш ҳақида қарор қабул қилган.


Темир йўллари кассаларида «билет йўқ»ми?\nТемир йўл кассаларида арзон турдаги ўринга чипта сўралса, фақатгина қиммат классга билет қолганини айтишади. Бу ҳақида «XXI аср» газетасида чоп этилган «Ишонмасангиз, синаб кўринг...» мақоласида баён қилинган.\nМақоладаги мурожаатчи Раҳимжон Турдиевнинг қайд этишича, темир йўл кассаларида билет олишда бир қанча муаммоларга дуч келиш мумкин.\n«Навоий шаҳар темир йўлларига бориб арзон билет сўраб кўринг. «Бизда фақат бизнес класс қолди», деган қисқагина жавобни эшитасиз. Энг қизиғи бошқа, ҳалиги гапни эшитиб, секин сайтга кириб, фалон йўналишдаги поездда ҳали 150та чипта бор экан, бошқасида 30та, беринг ўшандан десангиз, ўхшамаган баҳона тополмай, охири истагингиз бир зумда бажо келтирилади», ─ деб ёзади у.\nМаълум қилинишича, поезд вагонларида «проводник» ларнинг пул эвазига яхшироқ вагонга ўтказиш таклифини билдиришлари ҳолатлари ҳам учрайди.\n«Тошкент (шимолий) темир йўл вокзалидаги кассирларга «Илтимос, биз икки кишимиз, ёнма-ён жойга чипта беринг», денг қани. Шу заҳотиёқ кассир опалар қўрслик билан «Менга компьютердан жойларнинг ёнма-ёнлиги кўринмайди, аниқлолмайман», деб иккита ҳар хил ўриндан чипта тутқазади. Поезд юра бошлагач эса янада ажабтовур «савдо» га гувоҳ бўласиз: вагон кузатувчилари ёнингизга келиб, 60 мингдан берсангиз, бизнес классга ўтказиб қўяман, деганини эшитиб, ёқангизни ушлайсиз...» ─ дейилади мақолада.\nУшбу масалаларга ойдинлик киритиш мақсадида Kun.uz таҳририяти журналистик суриштирувини ўтказади.\n11:54 / 10.07.2020\nМаҳаллий йўналишлардаги поездлар ва авиақатновлар ҳам тўхтатилмоқда\n16:10 / 14.06.2020\nЎзбекистоннинг айрим ҳудудлари ўртасида поезд қатновига рухсат берилди\n18:00 / 18.05.2020


Росулуллоҳ (ﷺ) ҳақларида сиз билган ва билмаган маълумотлар » Шерлар, туш табири, Афоризмлар, Маноли сузлар 2022 - Vatanda.CoM\nVatanda.Com » Ислом » Росулуллоҳ (ﷺ) ҳақларида сиз билган ва билмаган маълумотлар\nРосулуллоҳ (ﷺ) ҳақларида сиз билган ва билмаган маълумотлар\n1. Росулуллоҳ (ﷺ) Одам алайҳиссалом ҳали руҳ ва жасад орасида турганларида у зот (ﷺ) набий эдилар.\n2. Росулуллоҳ (ﷺ)нинг Одам аълайҳиссаломгача бўлган насабларидаги кишиларга бирор фаҳш иш етмаган.\n3. Росулуллоҳ (ﷺ) Аҳмад (Аллоҳга энг кўп ҳамд айтувчи) деб номландилар. У зотдан олдин бирор киши бундай ном билан номланмаган.\n4. Росулуллоҳ (ﷺ) кечаси оч қоринда ухлаб, тонгда қоринлари тўқ ҳолда уйғонардилар. Аллоҳ у зотни таомлантириб қўяр эди.\n5. Росулуллоҳ (ﷺ) олд томонни қандай кўрсалар, орқа томонни ҳам ҳудди шундай кўрардилар.\n6. Росулуллоҳ (ﷺ) кундузи қандай кўрсалар, қоронғу кечани ҳам ҳудди шундай кўрардилар.\n7. Росулуллоҳ (ﷺ)нинг тупуклари шўр сувни ҳам чучук қилар эди.\n8. Росулуллоҳ (ﷺ) душманларнинг қалбига бир ойлик масофадан қўрқув солардилар.\n9. Росулуллоҳ (ﷺ) бирор марта ҳам эснамаганлар.\n10. Росулуллоҳ (ﷺ) ва бошқа пайғамбарлар ҳеч қачон эҳтилом бўлишмаган.\n11. Росулуллоҳ (ﷺ)нинг терлари мушкдан ҳам ҳушбўй бўлган.\n12. Росулуллоҳ (ﷺ)нинг соялари бўлмаган. У зот тамомила нур бўлганлар.\n13. Росулуллоҳ (ﷺ)нинг кийимларига бирор марта ҳам пашша қўнмаган.\n14. Росулуллоҳ (ﷺ)ни бирор марта бурга ва ҳашарот чақиб, азият бермаган.\n15. Росулуллоҳ (ﷺ) минган улов бирор марта тезак ташламаган, бавл қилмаган.\n16. Росулуллоҳ (ﷺ) дунёга келганларида коҳинлар осмондан хабар ололмай қолишган.\n17. Росулуллоҳ (ﷺ) Меърож кечаси барча пайғамбарлар ва фаришталарга имом бўлиб намоз ўқиганлар.\n18. Росулуллоҳ (ﷺ)нинг умматларига бутун ер юзи масжид қилиб берилган.\n19. Росулуллоҳ (ﷺ) бошқа пайғамбарлар даврида келганларида, бошқа пайғамбарлар у зотга уммат бўлар эдилар.\n20. Росулуллоҳ (ﷺ)нинг умматларига у зотни исмлари билан чақириш ҳаром қилинган (Нур-63).\n21. Росулуллоҳ (ﷺ)нинг саҳобаларига у зотнинг овозларидан баланд овозда гапириш ҳаром қилинган (Ҳужурот 2).\n22. Росулуллоҳ (ﷺ)нинг ҳузурларига фаришта Исрофил аълайҳиссалом тушганлар. Бу фаришта у зотдан олдин ҳеч қайси пайғамбарга тушмаган эдилар.\n23. Росулуллоҳ (ﷺ)нинг олдинги ва кейинги гуноҳлари кечирилгандир (Фатҳ 1-2).\n24. Вафот этган бандадан қабрда фақат Росулуллоҳ (ﷺ) ҳақида сўралади, бошқа пайғамбарлар ҳақида сўралмайди.\n25. Росулуллоҳ (ﷺ)ни тушида кўрган, ҳақиқатдан ҳам кўрган бўлади. Чунки шайтон у зотнинг суъратига кира олмайди.\n26. Росулуллоҳ (ﷺ) бир кишини чақирсалар, ўша инсон намоз ўқиётган бўлса ҳам, у зотга жавоб бериши вожиб бўлган.\n27. Росулуллоҳ (ﷺ) вафот этганларида саҳобалар имомсиз гуруҳ-гуруҳ бўлиб жаноза ўқиганлар. Ва бу намозларда Жанозадаги машҳур дуо ўқилмаган.\n28. Росулуллоҳ (ﷺ)нинг муборак баданлари чиримайди.\n29. Росулуллоҳ (ﷺ)нинг қабрларига бир фаришта муваккал қилиниб, у зотга саловот айтганларнинг саловотларини етказиб туради.\n30. Росулуллоҳ (ﷺ)нинг қабрлари Қиёматда биринчи очилади. Охиратда у зот етмиш минг фариштанинг қуршовида бўладилар.\n31. Росулуллоҳ (ﷺ) Сиротдан биринчи бўлиб ўтадилар.\n32. Росулуллоҳ (ﷺ) Маҳшарга Буроқ деган отга минган ҳолларида келадилар.\n33. Росулуллоҳ (ﷺ) Маҳшар куни Аршнинг ўнг томонида шундай мақомда турадиларки, у зотдан бошқа ҳеч ким у ерда турмайди.\n34. Росулуллоҳ (ﷺ) Жаннатга биринчи бўлиб кирадилар.\n35. Росулуллоҳ (ﷺ)нинг умматлари Қиёмат куни биринчи сўроқ қилинади.


МИБ энергия ресурслари ва ичимлик суви бўйича 2017 йилга нисбатан 208 млрд. сўм кўпроқ маблағ ундирилди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » МИБ энергия ресурслари ва ичимлик суви бўйича 2017 йилга нисбатан 208 млрд. сўм кўпроқ маблағ ундирилди\nЎзбекистон Республикаси Бош прокуратураси ҳузуридаги Мажбурий ижро бюроси Жиззах вилоят бошқармасининг ҳайъат мажлиси бўлиб ўтди.\nУнда Мажбурий ижро бюроси томонидан суд ҳужжатлари ва бошқа органлар ҳужжатлари ижросини таъминлаш, фойдаланилган энергия ресурслари учун қарздорликни камайтириш, истеъмол тўловини ўз вақтида амалга ошириш, электр энергияси ва табиий газ тармоқларига ноқонуний уланишлар, талон-торож қилишнинг олдини олиш соҳасида 2018 йилда амалга оширилган ишлар якуни ва жорий йилда бажарилиши лозим бўлган вазифалар атрофлича муҳокама этилди.\nЖумладан, ўтган 2018 йил давомида вилоят миқёсида электр энергияси бўйича 390,5 млрд. сўм, табиий газ бўйича 225,8 млрд. сўм, ичимлик суви бўйича 15,7 млрд. сўм, жами 632,9 млрд. сўм ундирилиб, 2017 йилга нисбатан электр энергияси бўйича 113,8 млрд. сўм, табиий газ бўйича 90,2 млрд. сўм, ичимлик суви бўйича 4,5 млрд. сўм, жами 208,5 млрд. сўм кўп ундирилиши таъминланди.\nВилоят бюро органлари томонидан энергия ресурслари ва сув таъминотидан ноқонуний фойдаланиш билан боғлиқ жами 1.924 та ҳолат аниқланиб, натижасига кўра 16 та жиноят ва 1.872 та маъмурий ишлар қўзғатилган бўлса, 36 та ҳолат бўйича аниқланган 544 млн. сўмлик зарарлар тўлиқ қопланганлиги сабабли, жиноят ишлари Ўзбекистон Республикаси ЖПКнинг 84-моддаси 1-қисми 8-бандига асосан тугатилган, ҳуқуқбузарликлар натижасида етказилган зарарларнинг 2,3 млрд. сўми ундириб олинган.\nШунингдек, суд ва бошқа органлар томонидан тақдим этилган 143.840 та 708,8 млрд. сўмлик ижро ҳужжатларининг амалда ижроси таъминланди.\nСолиқ қарздорлигини ундириш ҳақида белгиланган режа бўйича 128,3 млрд. сўм ундирилиши таъминланди.\nТаҳлил этилаётган давр мобайнида жисмоний ва юридик шахсларнинг 6.645 та мурожаатлари ҳал этилган бўлиб, шундан 3.010 та мурожаатлар қаноатлантирилган ҳолда 2.280 нафар фуқароларнинг ҳуқуқлари тикланган.\nҲайъат мажлисида ўтган йил давомида бажарилган ишлар атрофлича таҳлил этилиши билан бирга, Бюронинг туман-шаҳар бўлимлари томонидан йўл қўйилган хато ва камчиликлар танқид қилинди. Муаммоларни келтириб чиқараётган сабаб ҳамда шароитларни аниқлаш юзасидан масъулларга тегишли кўрсатмалар берилди.\nРашид Абдуганиев - Мажбурий ижро бюроси\nЖиззах вилоят бошқармаси бошлиғи в.б


Арнасойлик фуқаро қайта жиноятга қўл урди (видео) » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Арнасойлик фуқаро қайта жиноятга қўл урди (видео)\nЎрганган кўнгил ўртанса, қўймас экан.Арнасой тумани, Бўстон қишлоқ фуқаролар йиғинида яшовчи, 1995 йилда туғилган Ҳусан Эсонов 2017 йилда ўғрилик жиноятини содир этиб, судланган эди. У яна жиноятга қўл урди, бу сафар автомобиль ўғирлади.\nМаҳалла фаоллари, ҳудуддаги корхона, ташкилот ва муассасалар раҳбарлари, диний идора вакиллари ҳамда ички ишлар органлари ходимлари иштирок этган жиноят муҳокамасида Ҳусан Эсоновнинг маст ҳолатда содир этган жиноий қилмиши ҳақида атрофлича сўз юритилди. Маълум бўлишича, Хусан Эсонов жорий йил 1 октябрь кечаси соат 23:30 ларда ўртоғиникига зиёфатга борган. У ердан маст бўлиб чиқади.\nЙўлда уни тамакининг хумори тутади. Сигарета қидириб, кўча бўйидаги дўконга йўналади. Аммо дўкон ёпиқ эди. Ҳусаннинг эътиборини эшиги очиқ қолдирилган “Нексия” тортади. У ичкарига мўралайди ваунутиб қолдирилган калитга кўзи тушади. Булар ҳаммаси Ҳусан Эсонов учун автопойга уюштириш имкониятидек туюлди.\nХаёллар оғушида автомашинага ўтирди-ю, ўт олдирди. Бир зумда кўчада чангдан бошқа ҳеч нарса қолмади. Хуллас, автоулов эгасининг бепарволиги жиноят содир бўлишига омил бўлди.\nМаст ўғри автоуловни Жиззах - Гагарин 4Р-35 йўлида учириб борар экан, бир лаҳза ҳушёрликни йўқотди. Яъни, мазкур йўлнинг 98 километрида автоҳалокат содир бўлди. Бошқарув йўқотилиши оқибатида автоулов йўл ёқасида бир неча марта ағдарилган. Аммо Ҳусан Эсоновга зиён етмади. Автоўғри уловни воқеа жойида қолдириб, жўнаб қолди. У воқеадан биров хабар топмаслигига ишончи комил эди. Аммо ички ишлар ходимлари қисқа, вақт оралиғида жиноятчини қўлга олишди.\nМазкур жиноятмуҳокама қилинар экан, ҳудудда спиртли ичимликлар истеъмолининг олдини олиш, алкоголь маҳсулотларининг ноқонуний савдосига йўл қўймаслик, фарзандлар тарбиясига эътиборни кучайтириш юзасидан фикр-мулоҳазалар билдирилди. Шунингдек, ушбу жиноятнинг оқибатлари хусусида сўз юритилди.\nҲусан Эсоновга нисбатан Ўзбекистон Республикаси Жиноят кодексининг 267-моддаси 1-қисми билан жиноят иши қўзғатилган. Бу модда беш йилдан ўн йилгача озодликдан маҳрум қилиш жазосини назарда тутади.


Пахтакордаги сайёр қабулда кўтарилган муаммолар ҳал этилади » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Пахтакордаги сайёр қабулда кўтарилган муаммолар ҳал этилади\nПахтакор тумани, "Буюк ипак йўли” қишлоқ фуқаролар йиғинида вилоят ички ишлар бошқармаси бошлиғи Ғайрат Қодировнинг сайёр қабули ўтказилди. Сайёр қабулда ҳудудда яшовчи фуқаролар иштирок этди. Тадбир давомида 3-сектор раҳбарига бир қатор муаммоларни ҳал этиш юзасидан мурожаатлар қилинди.\nЧунончи, ҳудуддаги йўлларга шағал ва асфальт ётқизиш, ичимлик суви тармоғини янгилаш, симёғочлар, электр тармоқлари ва трансформаторларни алмаштириш, мактабгача таълим муассасасини таъмирлаш юзасидан таклифлар билдирилди. Шунингдек, бир қанча фуқароларни иш билан таъминлаш, хусусан, ҳудуд аёллари учун тикув цехлари фаолиятини йўлга қўйиш, тадбиркорлик субъектларига ер ва кредитлар ажратиш, жамоат тартибини сақлашга доир тадбирларни кучайтириш, фуқаролик паспортларини расмийлаштириш каби масалалар ҳам кўтарилди.\nБундан ташқари фуқаролар йиғинидаги бозорни қўшимча раста ва савдо шохобчалари ҳисобига кенгайтириш, қабристон йўлини таъмирлаш ва йўл бўйига ёриткичлар ўрнатиш, симёғочларни алмаштириш бўйича фикрлар билдирилди. Ушбу масалалар юзасидан мутасадди идоралар раҳбарларига тегишли топшириқлар берилиб, аниқ муддатларда ҳал этиш чораларини кўриш бўйича топшириқлар берилди.\nВилоят ички ишлар бошқармаси секторига кирувчи Арнасой, Зафаробод, Пахтакор ҳамда Жиззах шаҳрининг муайян ҳудудларида бу каби сайёр қабул ва учрашувлар мунтазам тарзда ўтказиб борилмоқда. Президентимизнинг давлат идораларининг халқ хизматида бўлишга доир топшириғи асосида амалга оширилаётган ушбу эзгу ишлар одамлар мушкулини осон этишга хизмат қилаётир.


Дўстлик туманида телеграмдаги ёзишмалар қотилликка сабаб бўлди » Sangzor.uz - Инновацион ахборот портали\nSangzor.uz » Жиззах янгиликлари » Дўстлик туманида телеграмдаги ёзишмалар қотилликка сабаб бўлди\nДўстлик туманида телеграмдаги ёзишмалар қотилликка сабаб бўлди\nДўстлик туманидаги умумтаълим мактабида директор ўринбосари лавозимида ишлаб келаётган 35 ёшли Ҳ.М. жорий йилнинг 31 март куни вақтинчалик ижарада яшаб келаётган хонадонда турмуш ўртоғининг жонига қасд қилади.\nЖиззах вилояти прокуратураси томонидан Kun.uz’га маълум қилинишича, мазкур ҳолатга Ҳ.М.нинг 1992 йилда туғилган турмуш ўртоғи М.М.нинг телеграмдаги ёзишмаларини ўқиб қолиши ва ўрталарида келиб чиққан ўзаро жанжал сабаб бўлади. Жанжал оқибатида Ҳ.М. ўткир тиғли ошхона пичоғи билан М.М.нинг чап бўйин соҳасига икки маротаба уриб, уни қасддан ўлдирган.\nҲолат юзасидан тайинланган суд-тиббий экспертизасининг бирламчи хулосасига кўра, М.М.нинг ўлимига «бўйин соҳасида санчилиб-кесилган тан жароҳатидан кўп қон кетиши» сабаб бўлганлиги кўрсатилган. Ҳозирда Ҳ.М.га нисбатан ЖКнинг 97-моддаси билан жиноят иши қўзғатилиб, тергов ҳаракатлари олиб борилмоқда.\nЖиззахда онасини ўлдирган аёлга суд ҳукми ўқилди\nЖиззахда ўзини ҳимоя қилишга уринган фуқаро қотилга айланди


00:44 04 Июл 2020\n10:09 09.11.2019 Ҳавола олиш\nШунингдек, ушбу қарор билан юкларни ташишнинг айнан қайси ташиш турига киришини аниқлаш мезонлари белгиланди.\nТОШКЕНТ, 9 ноя - Sputnik. “Автомобилда амалга оширилаётган халқаро юк ташиш турини белгилаш мезонлари ва тартибини тасдиқлаш тўғрисида”ги қарор Адлия вазирлигида давлат рўйхатидан ўтказилди.\nҚарорга мувофиқ, юкларни юк автотранспорт воситаларида халқаро ташишнинг қуйидаги турлари фарқланади:\n- икки томонлама ташишлар;\n- транзит тарзидаги ташишлар;\n- учинчи давлат ҳудудига ёки учинчи давлат ҳудудидан ташишлар.\nҚарорга кўра, халқаро юк ташиш турини белгилаш тартиби автомобилда юк ва йўловчиларни халқаро ташишга рухсатномаларни айирбошлаш квотасини белгилаш, тақсимлаш, бериш ва фойдаланиш тартиби тўғрисидаги низомга асосан амалга оширилади.


Навоийда биоёқилғи учун ўсимлик етиштирилади - Халқ сўзи\n16:55 20 Май 2019 Жамият\nМаълумки, яқинда Навоий вилоятида Ўзбекистон-АҚШ-Канада бизнес-форуми бўлиб ўтди. Ушбу форум якуни бўйича 10 та битим имзоланди. Шундан бештаси савдо-иқтисодий соҳага тааллуқли ва уларнинг умумий қиймати 150 млн. АҚШ долларини ташкил этади. Бу ҳақда ТИВ матбуот хизмати хабар берди.\nХусусан, Навоий вилоят ҳокимияти Канаданинг Advanced Bio-Oil Technologies компанияси билан ўзаро ҳамкорлик қилишга келишиб олди. Шу асосда биоёқилғи олиш учун ўсимликлар етиштириш бўйича кластер яратилади. Бунинг учун 24 млн. долларгача хориж сармояси йўналтирилади.


Киселёв: Путин ўзига ворис тайёрламоқда\n11:44 21 Ноябр 2019\n19:02 23.10.2019 Ҳавола олиш\n“Россия сегодня” Халқаро ахборот агентлиги бош директори Дмитрий Киселёв Россия президенти Владимир Путин ўзининг вориси ҳақида “эрталабдан кечгача” ўйлашини айтди.\nТОШКЕНТ, 23 окт — Sputnik. “Россия сегодня” Халқаро ахборот агентлиги бош директори Дмитрий Киселёв Россия президенти Владимир Путин ўзига ворис тайёрлаётганини маълум қилди. Бу ҳақда Sputnik Тожикистон хабар қилмоқда.\n“Путиннинг ўзи бу ҳақда эрталабдан кечгача ўйлашинини айтганди. Ўзидан кейин ворис қолдирмасдан ва эшикни қарсиллатиб ёпиш кетиш у учун маъсулиятсизликдир”, - деди Киселёв.\nУнинг фикрига кўра, ҳар бир маъсулиятли сиёсатчи ҳокимиятнинг мерос бўлиб бошқага ўтишини таъминлаши лозим.\n“Россия сегодня” ХАА бош директори амалдаги мамлакат раҳбарининг ўз ворисини қўллаб-қувватлаши бутун дунёда кузатиладиган анъана эканини қўшимча қилган. Масалан, Франциянинг собиқ президенти Франсуа Оллан Эмманюэль Макронни, АҚШнинг собиқ раҳбари Барак Обама эса Ҳиллари Клинтонни қўллаб-қувватлагани ҳеч кимга сир эмас.\n“Маъсулиятли сиёсатчилар ўзларига ворис тайёрлашади. Бу одатий ҳол. Бошқа тарафи шундаки, Ҳиллари Америкада сайланмагани, яъни ворис муваффақиятсиз бўлган. Табиийки, халқ ҳал қилади, сайловлар ўтказилади”, - дея тушунтирди Киселёв.\nВладимир Путиннинг президентлик ваколати муддати 2024 йилда ўз ниҳоясига етади. Янги президент сайловлари март ойида бўлиб ўтади.\nАввалроқ Путин Буюк Британиянинг “Financial Times” нашрига берган интервьюсида давлат раҳбари сифатида фаолият юритишни бошлаган кундан бери ўз вориси ҳақида ўйлашини тан олган эди.\nШу билан бирга, у Россияни ландовур бошқара олмаслигини таъкидлаган эди.


Икрали бейлгл тайёрлаш усули рецепти сирлари, оддий ва мазали\nVatanda.Com » Пазандалик » Таомлар » Икрали бейлгл\nКанада, АҚШ даватларининг машҳур ва севимли тамаддиларидан бири. Аслини олиб қараганда тайёрланиши жуда ҳам оддий, натижаси эса ҳеч кимнинг эътиборидан четда қолмаслиги аниқ. Ушбу рецептни албатта тайёрланг!\n1 дона бейгл булочкаси\n2-3 ош қошиқ қизил икра\n20 грамм сарёғ\n30 грамм пишлоқ\n1-2 дона тузланган бодринг\n1-2 дона авакадо\n2-3 салат барги\n1. Бейгл булочкасини икки қисмга бўлинг.\n2. Бейглни пастки қисмини сарёғ билан суртинг. Пишлоқ бўлагини қўйинг.\n3. Салат барги, барг устидан бўлакларда кесилган бодрингни териб чиқинг.\n4. Пишириб, юпқа шаклда кесилган тухум бўлагини қўйинг ва қизил икрани солинг.\n5. Авакадо бўлакларини икра устидан қўйинг. Бейглни иккинчи қисмини ёпинг.\n6. Тайёр ва мазали икрали бейглни яқинларингизга тақдим этинг.\nГазак "Нозик сулугуни пишлоги"\nНомига муносиб нозик ва жуда ҳам мазали! Чехия ошхонасининг машҳур газакларидан бири. Тайёрланиши оддий, натижаси дастурхон даврасида барчага лаззат бағишлаши турган гап. Таомнома учун янгилик. Ушбу рецептни албатта тайёрланг!...\nБлинчик (куймок) тайёрлаш: усули, рецепти, уй шароитида, сирлари, хамири\nБлинчик (қуймоқ) – қизиб турган товада суюқ ҳамирни қовуриш орқали тайёрланадиган пишириқдир. Блинчик тайёрлаш усуллари жуда кўп, аммо уларнинг барчаси асосида битта умумий рецепт, яъни сутли суюқ ҳамир ётади. Тайёр блинчик (қуймоқ) ларни хар ҳил тўлдирувчи билан истеъмол қилса бўлади. Булар қаторида: мураббо, творог, гўштли қийма, эритилган...\nЖуда ҳам мазали тарт! Қарсилдоқ хамир, нозик соусли асос бу мўжизавий лаззатланишни тақдим этади. Байрам дастурхони ва кундалик таом дастурхонидан ўзининг ёрқин ўрнини эгаллайди. Таомнома учун янгилик. Ушбу рецептни албатта тайёрланг!...


Термиз касалхонасида аëлнинг интим аъзосида ўтказилган операция видеога олинди ва Интернетда тарқатилди – mulkdor.com\nJuly 17 2018, 03:07 ЖамиятИнсон ҳуқуқлари\nСурхондарë вилояти маркази Термиз шаҳри марказий касалхонасида фавқулодда тиббий ëрдамга муҳтож бўлиб келган аëл жинсий аъзосида ўтказилган амалиëт бемор рухсатисиз операция хонасида бўлган тиббиётчилар томонидан видеога олинди ва бу видеоёзув Интернетда тарқатилди.\nВидеоёзувдан операцияни ўтказган врачлар беморни масхара қилаётгани эшитилади.\nТиббиёт муассасасида бемор ўз бошидан кечирган, унинг шахсий интим ҳаётига оид воқеанинг видеога олиниши ва бу видеонинг Интернетда тарқатилиши, Озодлик суҳбатлашган бошқа врачлар ва ҳуқуқшунослар фикрича, тиббиëт сири¸ шахс қадр-қиммати ва инсон ҳақларига оид Ўзбекистон ва халқаро қонунчиликни қўпол тарзда бузишдир.\nВидео мазмунидан гинекология кабинетида бўлганлар ҳаммасининг бу амалиëтнинг видеога олинаëтганини кўриб¸ билиб тургани англашилади – сабзи тортиб олингандан сўнг эркак врач камера қаратаëтган шахсдан уни яқинроқ кўрсатишни сўрайди.\nВидеотасвир рус тилида гапираëтган аëлнинг “Новое противозачаточное средство Сурхандаринской области.. музрабадская морковка во влагалишче” деган гапи ва хонадагиларнинг баравар кулиши билан тугайди.\nКим¸ қачон¸ қаерда?\nОзодликка бу видеони юборган сурхондарëликлардан бири¸ унинг июнь ойида Телеграм каналларида тарқаб ¸ қўлма-қўл бўлиб кетганини айтиш билан чекланди.\nСурхондарë вилоятидаги касалхоналардан бири врачи¸ воқеанинг январь ойида Термиз шаҳар марказий касалхонасининг гинекология бўлимида содир бўлганини билдирди.\n“Менга ҳам кўрсатишди. Мен видеода аëлнинг устидан кулаëтган врачни танийман. У Термиз шаҳар касалхонаси гинекология бўлими бошлиғи Людмила Климова (фамилия эшитилишига қараб ëзилди¸ жузъий хатолик бўлиши мумкин – таҳр.) Музроботлик аëлни олиб келишган¸ булар тиббий ëрдамга муҳтож бир заиф аëлнинг устидан кулиб¸ шу ишни қилаяпти. Врач сифатида ҳам¸ бир инсон сифатида ҳам даҳшатга тушдим. Бундай вазиятга исталган аëл – хотинимиз¸ онамиз¸ синглимиз¸ қизимиз тушиб қолиши мумкин. Бу врачлар ҳам тиббиëт сири¸ ҳам инсон шаънига оид қонунларни оëқости қилаяпти. Мен ҳозирча ҳамма кўрган бу воқеа бўйича бирор суриштирув-тергов ўтказилаëтганидан хабарим йўқ. Бу ишни қилганлар ҳалиям ҳар куни аëлларимизни гинеколог креслога чиқариб қўйиб¸ билганини қилиб юрипти¸” деди шахси очиқланмаслигини сўраган сурхондарëлик врач.\nСурхондарë вилоят Тиббиëт бирлашмаси мулозимларидан бири Озодлик билан суҳбатда видеонинг Термиз касалхонасида бўлгани ва унда рус тилида гапираëтган аëлнинг гинекология бўлими раҳбари Людмила Климова эканини тасдиқлади.\nВоқеанинг қачон содир бўлгани¸ бутун жараëнлар тиббиëт сири сифатида қаттиқ қўриқланиши лозим бўлган касалхона ва гинекология хонасидаги бу амалиëтни ким ¸ нима мақсадда видеога олганини аниқлаш ва унга изоҳ сўраш мақсадида Озодлик мухбири 17 июль куни Термиз шаҳар марказий касалхонаси гинекология бўлими раҳбари Людмила Климованинг ўзи билан боғланди.\nБўлим раҳбари¸ бу воқеанинг ўз бўлимида¸ шахсан ўзи иштирокида бўлгани ва видеога олинганини¸ ундаги овознинг шахсан ўзиники эканини инкор қилмади.\nАйни пайтда Людмила Климова суҳбат давомида “буни мен олмаганман¸ буни мен олмаганман¸ ким олганини¸ қачон бўлганини эслай олмайман” деб такрорлашдан нарига ўтмади.\nОзодликнинг воқеа тафсилотларига аниқлик киритиш сўровига жавобан¸ “ярим соатдан кейин телефон қилсангиз¸ ўрганиб¸ хабар бераман”¸ деган бўлим бошлиғи¸ ярим соатдан кейин ҳам¸ бир соатдан кейин ҳам қилинган қўнғироқларга жавоб бермади.\nРоссиядаги ўзбеклар «gm uzbekistan» раҳбарига ...\nФото: «YouTube» Ижтимоий тармоқларда Россияда ишлаётган ўзбекларнинг «GM Uzbekistan» раҳбарига йўллаган видеомурожаати тарқалди. «Биз, сизга Россияда ишлаб юрган ўзбеклар ...\nЖамиятAugust 3 2018, 08:08